Rakyat Melindungi Rakyat Daripada Kena Loot

Dalam kemelut yang kompleks berlaku di negara kuasa besar dunia akibat kematian seorang warga kulit hitam, ada pihak yang bergelar antifa cuba menangguk di air keruh dengan menggalakkan keganasan atas dasar membela nasab keturunan.

Sekarang negara Uncle Sam tu dah jadi kacau bilau, satu pihak memprotes demi kesamarataan warna kulit secara aman, manakala yang cuba mengambil kesempatan merosakkan keadaan, menghancurkan kedai-kedai, kononnya atas sebab yang sama.

Tapi apa yang berlaku di Coeur d’Alene, Idaho Utara menarik kisahnya.

Pihak antifa dari luar bandar sub-urban tu cuba datang untuk menghuru-harakan keadaan, kerana di setiap pelosok negeri di USA hampir semuanya ada protes anti-keganasan kepada kulit hitam. Tapi rakyat yang mendiami bandar yang terkenal dengan tasik semulajadi ni telah mengaplikasikan Pindaan Perlembagaan Kedua (2nd Amendment) USA sebaiknya, menggunakan senjata peribadi untuk kebebasan.

2nd Amendment berbunyi (diterjemah): militia di bawah undang-undang adalah keperluan untuk keselamatan dan perlindungan negara bebas; hak rakyat untuk memegang dan menyimpan senjata tidak boleh dihapuskan.

Pindaan Kedua ni antara perjuangan pihak konservatif di USA (jauh beza dengan Konservatif Malaysia tahu!) yang mana untuk keadaan seperti sekarang, terserlah keperluannya.

Rakyat bandar berkeluasan 41.65km² ni bersatu hati dan tenaga, menolak anasir yang cuba memporak-perandakan kedamaian antara mereka, dengan senjata di tangan. Polis dan orang awam bekerjasama mengawal persekitaran.

Pemprotes dapat jalankan demonstrasi dengan aman, tanpa pihak ketiga yang cuba merosakkan keadaan. Tiada kedai dan premis terancam, dan suara kebebasan luas berkumandang. Secara harfiah dan figuratif. Tak berani geng antifa perosak tu datang. Baru bertemu buku dan ruas. Kah.

Penafian: hantaran ni bukan menggalakkan penggunaan senjata pada orang awam di Malaysia. Konservatif kita jauh berbeza, dan takkan sama. Perlembagaan Malaysia serta Rukun Negara sudah cukup utuh untuk mempertahankan kedaulatan dan keamanan rakyat dan negara, ditambah dengan kehadiran pihak berkuasa yang tak pernah lelah menjaga kita semua. Baik PDRM, ATM, Bomba dan lain-lain.

Tinggal lagi kita mencari hikmah dan pengajaran dari apa yang berlaku. Jangan mudah menjentik air, percikannya kena pada siapa, kita tak tahu. Ada yang setuju, ada yang akan marah melulu. Akibatnya, hanya Tuhan yang Tahu.

Semoga keamanan dan kemakmuran Malaysia kekal sampai hari akhir. Insya Allah.

*Gambar ehsan Shane Zaring

BACAAN LANJUT:

Coeur d’Alene, Idaho: Armed Citizens Protect Community. https://ussanews.com/News1/2020/06/02/coeur-dalene-idaho-armed-citizens-protect-community/


Apabila Ar*k Diharamkan Dalam Undang-Undang Tamadun Melayu Silam

Sebelum kedatangan Islam, ar4k menjadi sebahagian dari budaya Melayu seperti mana bangsa-bangsa timur yang lain. Setelah kedatangan Islam, para pendakwah dari kalangan ulama berusaha untuk menghapuskan maksiat-maksiat yang berlaku termasuk budaya minum ar4k dengan cara halus dan penuh berhikmah.

Setelah kukuhnya kedudukan Islam yang menyaksikan para ulama mendapat tempat yang istimewa di istana, dakwah amal ma’ruf nahi mungkar tidak hanya dilakukan oleh para ulama, malah turut disokong dan dilaksanakan oleh sultan.

Dengan itu, tergubalnya Hukum Kanun Melaka yang berteraskan undang-undang Islam. Justeru, pelabuhan Kota Melaka yang diiktiraf oleh Portugis sebagai salah satu pelabuhan terkaya dan terpenting di dunia telah mengharamkan penjualan ar4k di Kota Melaka.

Menurut Fasal 30 Hukum Kanun Melaka:-

“Pada menyatakan segala hukum berniaga itu. Bermula hendaklah benda yang suci dijual itu dan tiada sah berniaga benda yang cemar iaitu seperti tuak dan ar4k…..”

Ar4k bukan sahaja dilarang dijual di Melaka, malah sesiapa yang meminum ar4k akan dikenakan hukuman sebat. Menurut Fasal 47 Hukum Kanun Melaka:-

“Peri had minum tuak ar4k- Barang siapa minum tuak ar4k, barang segala yang m4buk…jika merdeka dua puluh palu juga (sebat).”

Undang-undang pengharaman ar4k ini terus diwarisi oleh kerajaan-kerajaan warisan Kesultanan Melayu Melaka. Hal ini dapat dibuktikan dari Fasal 52 Hukum Kanun Pahang yang menyatakan:-

“Peri pada menyatakan hukum orang yang minum ar4k atau tuak atau segala yang mem4bukkan. Hukumnya empat puluh palu, jika merdeka.”

Undang-undang yang sama turut dilaksanakan di Johor dan Perak. Selain itu, negeri-negeri lain turut menjadikan minum ar4k sebagai satu kesalahan jenayah dan diharamkan.

Hukum Maksiat Di Kelantan menyatakan :-

“Dan daripada mungkar yang besar itu iaitu membenarkan jualan ar4k di dalam negeri Islam…”

Begitu juga dengan Undang-undang Kedah yang menyatakan:-

“Yang pertama kami nyatakan undang-undang, barang siapa mencuri, atau menyamun, atau menyabung, atau makan madat, atau main judi bertaruh-taruhan….atau minum ar4k dan tuak….hendaklah tangkap dan tikamnya, hantarkan ke negeri segala yang derhaka itu.”

Namun, kemasukan Inggeris ke Tanah Melayu menyebabkan undang-undang Islam yang selama ini menjadi teras utama perundangan dalam negeri-negeri di Tanah Melayu mula diketepikan secara halus.

Selepas British memerintah Melaka melalui perjanjian Inggeris -Belanda 1824, institusi kehakiman Islam telah diletakkan di bawah hirarki Mahkamah Inggeris di mana kedudukan Mahkamah Kadi diletakkan di bawah sekali.

Ini bermakna keputusan-keputusan yang dikeluarkan oleh Mahkamah Kadi mesti dirayu di Mahkamah British. Ini juga bermakna Inggeris telah mencampuri pentadbiran institusi kehakiman Islam dan meletakkannya di bawah pentadbiran Mahkamah British.

Dasar yang diamalkan oleh Inggeris ini menyebabkan institusi kehakiman Islam terhapus secara halus dan hilang ciri-cirinya. Inggeris juga telah memperkenalkan tiga piagam yang dipanggil Charters of Justice (Piagam Keadilan Pertama) pada tahun 1807, (Piagam Keadilan Kedua) pada tahun 1826 dan (Piagam Keadilan Ketiga) pada tahun 1885.

Semua ini bertujuan untuk mengangkat taraf Undang-undang Inggeris dan secara tidak langsung menenggelamkan serta menyisihkan Undang-undang Islam yang dulunya diamalkan sebagai undang-undang tempatan.

Sejak itu, kesalahan-kesalahan di bawah perundangan Islam seperti meminum ar4k tidak lagi dianggap sebagai satu kesalahan. Lebih memeritkan, berlakunya gerakan pembaratan pada awal abad ke-20 oleh tokoh-tokoh tempatan sendiri yang dianggap sebagai gerakan modenisasi. Golongan ini menjadikan kehidupan orang barat sebagai contoh dan lambang kemodenan.

Oleh itu, kesannya dapat dirasakan pada pertengahan abad ke-20 hinggakan perbuatan minum ar4k dianggap sebagai sesuatu yang biasa. Malah ar4k bebas diiklankan dalam akhbar-akhbar dan majalah-majalah Melayu. Hinggakan ada iklan yang menunjukkan ar4k Cap Harimau (Tiger Beer) sebagai minuman istimewa Hari Raya. Ini sesuatu yang sangat menyedihkan.

Alhamdulillah, tahun 1980an menyaksikan bermulanya perkembangan Islam yang subur di tanah air. Selain dari bersemaraknya gerakan-gerakan Islam seperti Jemaah Tabligh, ABIM, Al-Arqam dan sebagainya, pada tahun 1984 Akta Mahkamah Syariah (Bidang kuasa Jenayah) (Pindaan) 1984 digubal yang membawa kepada kewujudan Enakmen Kanun Jenayah Syariah di negeri-negeri di seluruh Malaysia yang memperuntukkan minum ar4k sebagai satu kesalahan jenayah Syariah di kalangan orang-orang Islam dan boleh dihukum.


Masjid Dari Zaman Sahabat & Tabi’in Ditemui Di Israel

Bersempena
sambutan hari raya Aidiladha yang bakal diraikan oleh umat Islam di seluruh
dunia tidak lama lagi, sesuai kiranya kami dari The Patriots berkongsikan
sebuah berita arkeologi yang pastinya sangat dekat dengan hati kita sebagai
umat Islam.

Penemuan kali ini melibatkan sebuah masjid yang diperkirakan berusia hampir 1400 tahun (sekitar abad ke-7 atau ke-8M), hanya beberapa tahun selepas kewafatan baginda Nabi Muhammad s.a.w. (632M). Masjid ini ditemui semasa ahli-ahli arkeologi dari Jabatan Barangan Antik Israel (IAA) menjalankan kerja pemantauan di tapak pembinaan sebuah petempatan yang akan didirikan tidak lama lagi.

Sebagai sebuah negara yang kaya dengan sejarah dan turut maklum sebagai tanah para anbiya, kejadian sebegini merupakan suatu kebiasaan di negara haram Israel – iaitu penemuan arkeologi dijumpai semasa sesebuah pembinaan baru hendak dijalankan.

Sejumlah pemuda
dan masyarakat badwi tempatan turut diberikan upah untuk mengambil bahagian
dalam kerja-kerja ekskavasi melibatkan masjid ini yang ditemukan di gurun
Negev, negara haram Israel pada hari Khamis, tanggal 19 Julai 2019. Lokasi
tepat penemuan tersebut adalah di bandar Rahat.

Pengarah bagi
kerja-kerja ekskavasi ini yang bernama Jon Seligman dan Shahar Zur
masing-masing memaklumkan bahawa masjid ini merupakan satu penemuan yang jarang
(rare) berlaku di mana-mana ceruk dunia sekalipun, terutama di wilayah
utara Be’er Sheva. “Tiada bangunan sebegini pernah ditemui sebelum ini”, ujar
mereka.

Kenyataan yang
dibuat ini sememangnya tidak berlebih-lebihan, kerana sebagaimana yang boleh
dilihat di dalam gambar yang disertakan, masjid ini sama sekali berbeza dengan
masjid-masjid tertua yang pernah ditemui sebelum ini seperti Masjid Besar atau
Masjid Umayyah di Damsyik, Syria (abad ke-8) yang memiliki seni bina yang
megah. Masjid ini sebaliknya hanyalah sebuah binaan berbentuk segi empat tepat
bersaiz kecil tanpa kubah mahupun bumbung – terdedah tidak bertutup. Kalau
bukan kerana mihrabnya yang menghadap ke arah kiblat (Mekah) di selatan, sudah
tentu identiti binaan ini sebagai sebuah masjid tidak dapat dikesan.

Masjid yang
diperkirakan dibina pada zaman para sahabat menyebarkan Islam ke Levant (Zaman
Pembukaan Syam, sekitar 636M) ini turut ditemui bersama sebuah petempatan
petani yang dipercayai telah pun beroperasi dan dihuni sejak bumi itu masih
lagi merupakan sebahagian daripada jajahan Empayar Byzantine (kurun ke-5 atau
ke-6 Masihi). Antara yang ditemukan adalah ruang-ruang kamar, ruang penyimpanan
awam, dan perkarangan awam yang dilengkapi ketuhar tidak-bertutup.

“Penemuan kampung
dan masjid di kawasan ini merupakan satu sumbangan yang signifikan kepada
sejarah berkenaan zaman peperangan bagi negara ini,” ujar Gideon Avni yang
merupakan ketua jabatan arkeologi di IAA merangkap pensyarah di Universiti
Hebrew di Jerusalem.

Dengan sejumlah
signifikasi yang dipikul oleh masjid ini – antara masjid tertua di dunia,
masjid yang dibangunkan di zaman sahabat dan tabi’in, rumah ibadah yang sangat
unik, dan bermacam-macam lagi signifikasi lain – sudah tentu masjid dan petempatan
ini berupaya menambat perhatian dan minat yang bukan kecil dari masyarakat Islam
sedunia khususnya.

Berdirinya masjid
kecil ini menjadi saksi hidup kepada semangat juang, ketaatan dan kesediaan
untuk berkorban yang dipamerkan oleh para sahabat dan tabi’in semasa
menyebarkan Islam ke Levant, menghadapi empayar gergasi Byzantine – suatu semangat
yang lama masa dahulu dipersembahkan oleh Nabi Ibrahim dan Nabi Ismail yang
mana episod tersebut diabadikan pada tarikh perayaan yang bakal kita raikan
ini.

Kini, pihak
arkeologis masih cuba mengenal pasti cara yang sesuai untuk menyepadukan tapak
arkeologi berharga ini ke dalam projek pembinaan kawasan kejiranan yang hendak
dibina itu. Ini merupakan suatu sikap yang perlu dipuji dan diteladani di mana
dalam mengejar kemajuan dan pembangunan, nilai sejarah yang tersimpan di tapak
yang dihajatkan untuk dibangunkan itu tidak dikesampingkan sebaliknya dipelihara
dan ditonjolkan seupaya mungkin bersama pemajuan yang mahu dilakukan.

RUJUKAN

Ashley Cowie. (24
Julai 2019). One of the Oldest Islamic Holy Sites in the World Discovered in
Israel. Ancient Origins.
https://www.ancient-origins.net/news-history-archaeology/mosque-israel-0012343

Rami Amichay. (18 Julai 2019). Archaeologist find mosque frome when Islam arrived in holy land. Reuters. https://www.reuters.com/article/us-archaeology-israel-mosque/archaeologists-find-mosque-from-when-islam-arrived-in-holy-land-idUSKCN1UD21Z

Reuters. (19 Julai 2019). Mosque Dating from Islam’s arrival in Holy Land found. Japan Times. https://www.japantimes.co.jp/news/2019/07/19/world/science-health-world/mosque-dating-islams-arrival-holy-land-found

Stephanie Pappas.
(21 Julai 2019). This Ancient Mosque in Israel May Have Been Built Just A Few
Years After Muhammed’s Death. Live Science.
https://www.livescience.com/65993-rural-mosque-just-before-muhammed-death.html


Mutiara Kata Prof Khoo Mengenai Orang Melayu

Pakar sejarah Profesor Emeritus Tan Sri Dr Khoo Kay Kim pernah dipetik mengatakan bahawa Ketuanan Melayu tidak perlu dibahaskan. Apabila bercakap dalam aspek sejarah, hanya ‘Ketuanan Raja’ yang termaktub dalam perlembagaan yang menunjukkan rakyat perlu menunjukkan taat setia kepada raja.

“Sebelum ini tidak pernah disebut ‘Ketuanan Melayu’ dalam masyarakat Melayu. Dalam sejarah hal sebegitu tidak betul. Yang ada dalam perlembagaan cuma ‘Ketuanan Raja’ iaitu di mana bumi dipijak, di situ langit dijunjung. “Orang Melayu mendapat hak keistimewaan kerana mereka adalah rakyat raja, kerana itu raja yang penting. Kedudukan orang Melayu memang diberikan pertimbangan khas dan tidak perlu dipersoalkan.”- (Khoo Kay Kim, BERNAMA 2010)

Beliau dipetik pernah berkata seperti di bawah seperti mana yang dipetik oleh Malaysian Review (pautan: https://www.malaysianreview.com/146270/jangan-mudah-lupa-kejayaan-orang-melayu-kata-tan-sri-khoo-kay-kim/):

“Ini pernah berlaku. Orang Melayu dahulu (ramai) yang berjaya kerana mereka mempunyai sistem yang baik pada masa itu.

“Tetapi mereka (orang Melayu) ini dilupakan. Di Johor dahulu, ada seorang orang Melayu yang menjadi doktor, namanya Doktor Hamzah Taib. Dia mendapat ijazah dari Australia. Sebelum itu, Tun Doktor Ismail terlebih dahulu menjadi doktor, namun beliau dilupakan.

“Seorang orang Melayu, Raja Musa Raja Bot merupakan yang pertama diserap ke dalam Malayan Legal Services dan dia begitu cemerlang dalam bidang undang-undang, tetapi dia dilupakan,” katanya lagi ketika berucap di forum Mempertahankan Maruah Melayu.

Beliau dalam pada itu turut menyentuh jasa dan kejayaan Putera Sultan Kedah, Tunku Yaacob Ibni Almarhum Sultan Abdul Hamid Halim Shah di negeri Jelapang Padi.

“Di Kedah pula, masyarakat begitu mengenali Tunku Abdul Rahman (bekas Perdana Menteri Malaysia pertama) tetapi melupakan jasa Tunku Yaacob. Tunku Yaacob juga belajar di Universiti Cambridge dalam bidang pertanian. Bila beliau pulang ke Kedah, beliau dapati apa yang dipelajari di Cambridge tidak begitu sesuai kerana keadaan barat dengan negara tidak sama.

“Beliau kemudian dihantar ke Trinidad untuk belajar sebelum pulang semula ke tanah air dan berjaya menjadikan Kedah sebagai negeri yang paling penting dan terkenal dalam bidang pertanian. Tetapi, beliau dilupakan.”

Prof Khoo percaya bahawa orang Melayu hanya akan mencapai kejayaan apabila mereka didedahkan kepada sistem yang paling baik.

“Pendedahan kepada sistem yang baik boleh membuka peluang kepada orang Melayu untuk bersaing dengan pelbagai kaum,” (Sinar Harian)

Selamat jalan Tan Sri Dr Khoo Kay Kim, profesor sejarah yang tiada tandingan!

(28 Mac 1937 – 28 Mei 2019)


Protes Anti-Lockdown US – Kluster Terbaru Covid-19 US?

Ketika ini, negara paling teruk dibadai wabak Covid-19 ialah Amerika Syarikat dengan 792,913 kes dan 42,517 kem4tian. Di sebalik statistik menggerunkan yang memaksa negara Uncle Sam melaksanakan perintah berkurung dengan harapan dapat melandaikan bilangan kes wabak berkenaan, ia ditolak sama sekali sebilangan penduduk yang melihatnya sebagai ancaman kepada mata pencarian mereka.

Dan ini mendorong sesetengah daripada mereka memberontak dan mengadakan protes di beberapa negeri. Misalnya di Michigan, lebih 3,000 penunjuk perasaan dengan sebilangan daripada mereka bers3njata membuat bantahan di ibu negeri Michigan, Lansing. Mesejnya mudah: kami mahu kembali bekerja dan benarkan kami mengekspresikan hak kami.

Di Kentucky, North Carolina, lebih 100 orang berhimpun dan menyuarakan mesej sama: kami mahu bekerja. Demonstrasi sama turut berlaku di Ohio dan Virginia dengan puluhan penunjuk perasaan menggesa Gabenor Virginia, Ralph Northam menghentikan perintah berkurung di negeri itu. Northam melanjutkan perintah berkurung sehingga 8 Mei ini sebagai langkah pencegahan penularan Covid-19 di Virginia.

Tatkala negeri-negeri AS bertungkus-lumus menyelamatkan ramai nyawa dengan melaksanakan perintah berkurung, LEMBU-LEMBU ini diberi galakan untuk terus memberontak terima kasih kepada Presiden AS sendiri, Donald ‘Berus’ Trump. Pada Sabtu, Trump menyiarkan beberapa ciapan berunsur hasutan yang menggalakkan penunjuk perasaan untuk terus berhimpun dan menekan gabenor dari tiga negeri mereka untuk menghentikan perintah berkurung.

Sikap Trump yang berterusan mengapi-apikan sentimen partisan walaupun semasa musibah Covid-19 membadai negara itu dilihat mengulangi kesilapan sama semasa tempoh awal penularan Covid-19. Beliau sebenarnya diberi banyak peluang untuk mengekang penularan Covid-19 semasa ia berada di fasa awal tetapi gagal.

Dan kini, terima kasih kepada kecenderungannya untuk meraih sokongan politik, lebih ramai keluar berhimpun di sebalik rayuan gabenor negeri masing-masing dan pakar-pakar kesihatan untuk duduk diam di rumah dan mengekalkan penjarakan sosial. Kononnya, nak pertahankan hak masing-masing. Kononnya, ini merupakan satu cara menindas hak orang ramai.

Terima kasih kepada kebodohan pentadbiran Trump dan sebilangan rakyatnya yang lebih mementingkan soal hak berbanding kesihatan diri dan orang lain, seorang pakar epidemiologi dari Sekolah Kesihatan Awam TH Chan Harvard menjangkakan akan muncul kluster-kluster baru Covid-19 dari perhimpunan-perhimpunan ini.

Eric Feigl-Ding yang juga seorang saintis kesihatan awam menulis di Twitter, “2,500 orang berhimpun dalam perhimpunan anti-perintah berkurung di Olympia, Washington.

“Saya menjangkakan akan ada pertambahan kes-kes baru (inkubasi selama 5-7 hari sebelum simptom muncul sekiranya ada dan penyebaran tersebar kepada kontak sepanjang tempoh berkenaan termasuk dalam kalangan individu yang tidak menunjukkan simptom) dalam tempoh dua hingga empat minggu.”

Tatkala kelompok-kelompok ini cuba menunjukkan mereka merupakan kelompok majoriti, hakikatnya mereka hanyalah suara minoriti. Berdasarkan satu kajian selidik yang dijalankan Pusat Penyelidikan Pew, 66% responden memberitahu mereka bimbang tentang gelombang kedua Covid-19 sekiranya penjarakan sosial yang dibuat dihentikan terlalu awal.

Satu kaji selidik lain yang dijalankan oleh Gallup pula mendedahkan majoriti responden lebih bimbang dijangkiti Covid-19 berbanding risau berhadapan dengan situasi masalah kewangan berikutan perintah berkurung yang dilaksanakan.

Justeru, ini membuka pintu kepada soalan lain: apa yang perlu dilakukan bagi sesebuah negara untuk melonggarkan perintah berkurung dan meneruskan usaha membasmi Covid-19? Jawapannya ialah saringan dan pengujian Covid-19 berskala besar yang giat dijalankan di banyak negara dari Korea Selatan hingga China.

Jika Trump beria-ia mahu memulihkan semula ekonomi AS yang teruk dibadai Covid-19, itulah kuncinya. Masalahnya, dakwaan Trump bahawa AS melaksanakan pengujian Covid-19 terbesar di dunia bersifat indah khabar dari rupa. Menurut data yang disediakan Covid Tracking Project, AS hanya melakukan 150,000 ujian Covid-19 sehari sehingga minggu lepas.

Berdasarkan pengiraan penyelidik-penyelidik Universiti Harvard, AS boleh membuka ekonomi mereka pada pertengahan Mei ini dengan syarat pengujian Covid-19 mestilah mencecah antara 500,000 hingga 700,000 ujian sehari. Tetapi mereka menjangkakan jutaan lagi ujian perlu dilakukan untuk mencapai matlamat berkenaan.

Oleh sebab itulah, ia membawa kembali kepada perintah berkurung dan penjarakan sosial yang kini menjadi kaedah terbaik melandaikan dan mengekang penularan Covid-19. Ahli statistik dari Universiti Florida, Natalie Dean menyifatkan penjarakan sosial ialah satu peluang kepada pakar kesihatan membina kapasiti pengujian yang berkesan kepada kesihatan awam.

Tambahnya lagi, “Sekiranya kita tidak memanfaatkan tempoh itu untuk meningkatkan lagi kadar pengujian Covid-19 ke tahap yang kita perlukan sekarang… kita tidak akan mempunyai strategi keluar dari krisis ini. Dan kemudiannya apabila kita menarik balik perintah berkenaan, kita tidak akan bersedia berbanding sebelum ini.”

RUJUKAN:

Gabbat, Adam. (2020). US anti-lockdown rallies could cause surge in Covid-19 cases, experts warn. The Guardian. https://www.theguardian.com/us-news/2020/apr/20/us-protests-lockdown-coronavirus-cases-surge-warning

Smith, David. (2020). Trump calls protesters against stay-at-home orders ‘very responsible’. The Guardian. https://www.theguardian.com/us-news/2020/apr/17/trump-liberate-tweets-coronavirus-stay-at-home-orders

Beggin, Riley. (2020). Protests against stay-at-home orders are spreading despite most Americans’ fear of reopening. Vox. https://www.vox.com/coronavirus-covid19/2020/4/19/21226922/coronavirus-stay-home-protests-texas-maryland-indiana-utah-new-hampshire


Apakah Yang Animasi ‘Spongebob Squarepants’ Mengajar Kita?

Spongebob
– mengajar kita kalau terlalu taksub, obses dan fanatik, sikap-sikap itu akan
menghancurkan diri kita. Banyak episod yang menunjukkan bahawa ciri utama sikap
Spongebob adalah keobsesannya terhadap sesuatu seperti obses dengan barang
buangan sehingga mengotorkan diri dan tempat kerja, obses dengan permainan
sehingga Gary dan kebersihan rumah terabai, obses dengan jaring obor-obor
sehingga memutuskan tali persahabatan, obses dengan Krabby Patty sehingga dijadikan teman wanita, dan lain-lain lagi
yang akhirnya memusnahkan dirinya sendiri.

Patrick
– mengajar kita persahabatan tidak memerlukan kecerdikan dan kebijaksanaan.
Patrick merupakan makhluk yang tidak cerdik dan tidak berotak – tapak Sulaiman
memang tidak berotak. Tetapi apa sahaja yang dihadapi oleh Spongebob, Patrick
ada di sisinya. Patrik menuruti segala perangai gila-gila Spongebob. Terdapat
episode istimewa yang memaparkan Patrick menjadi bijak kerana otaknya tertukar.
Tetapi Patrick membuat keputusan untuk mendapatkan otaknya semula kerana tidak
mahu mengembalikan semula persahabatannya dengan Spongebob. Patrick pernah berkata,
“Kepandaian tidak dapat menggantikan
persahabatan, aku memilih untuk menjadi bodoh.”

Squidward
– sering mengingatkan kita pada realiti ketika kita lalai dengan mimpi dan
idealiti kita. Pasti semua orang dapat mengaitkan dan merasakan betapa dekatnya
watak Squidward dalam diri anda. Setiap pertuturan yang diucapkan dari mulutnya
– terutamanya tentang pekerjaannya sendiri – membuatkan anda rasa tersentap
betapa dekatnya perasaan Squidward dengan anda. Squidward merupakan watak yang
paling realistik dalam dunia fantasi Spongebob.

Gary
– mengajar setiap kejayaan yang anda capai dalam hidup, tentu akan ada orang
lain telah membantu anda sama ada secara langsung ataupun tidak. Gary merupakan
watak paling pasif. Namun, kalau anda perasan, banyak kesusahan yang dialami
oleh Spongebob, dibantu oleh Gary tanpa disedari oleh Spongebob sendiri.

Mr.
Krabb – mengajar untuk tidak berasa hairan kalau ada orang miskin yang obses
dengan duit kerana mereka tahu betapa susahnya hidup mereka tanpa duit. Krabb
berasal daripada keluarga yang miskin. Keobsesannya terhadap duit kerana dia
tahu duit dapat mengubah hidupnya menjadi lebih baik.

Pearl
– mengajar anda terdapat perkara yang lebih penting dan lebih berharga
berbanding wang iaitu keluarga dan kawan-kawan rapat. Kemunculan Pearl sentiasa
menyentuh betapa kedekutnya ayahnya sendiri, Krabb untuk melabur untuk anak
sendiri. Akhirnya, Krabb sendiri tidak kisah membelanjakan wang dia obses
asalkan anaknya bahagia.

Sandy
– mengajar anda supaya tidak lupakan asal usul dan budaya anda walaupun di mana
sahaja anda berada. Anda tentu tidak lupa dengan watak Sandy yang kerap
mengenakan topi koboi apabila beraksi. Perhiasan di rumahnya juga menggambarkan
tempat asalnya di Texas.

Plankton
– mengajar anda supaya tidak berputus asa walau sesukar mana pun perjalanan
untuk mengejar cita-cita. Orang yang menang mencari jalan, orang yang kalah
mencari alasan. Plankton jarang sekali merungut dan menacari lebih 1000 jalan
sehingga kelihatan pelik pada tontonan kita untuk mencuri resepi rahsia krabby patty.

Mrs.
Puff – mengajar anda betapa besarnya rintangan mendidik pelajar yang tidak
pandai dan tidak mahu belajar. Sekiranya anda mempunyai pengalaman mengajar,
tentu lebih mudah urusan anda apabila anda diberikan tanggungjawab untuk
mengajar murid yang pandai dan dengar kata.

Karen
– isteri yang bagus adalah isteri yang sentiasa menyokong suami. Tidak bagusnya
apabila tetap menyokong walaupun suami melakukan kejahatan seperti yang berlaku
kepada Karen. Ataupun mungkin Karen pun sebuah komputer isteri yang jahat.


Betul Ke Rusia Kalah Teruk Di Kyiv?

Tidak melampau untuk cakap Rusia semakin tewas dalam peperαηgαη dengan Ukraine. Pada mulanya, Rusia masuk dengan niat untuk 1) menαwαη Kyiv, 2) menggulingkan kerajaan sah Volodymyr Zelenskyy dan 3) menubuhkan sebuah kerajaan boneka.

Tetapi selepas enam minggu, niat pertama masih belum tercapai… dan mungkin takkan tercapai. Kerana Rusia bertukar niat terus iaitu berundur daripada Kyiv untuk menumpukan perhatian pada wilayah Donbas sahaja.

Selepas kehilangan puluhan ribu anggota teηterα… belum kira jentera perαηg seperti kereta kebal yang hαηgυs terbαkαr, tiba-tiba alih perhatian daripada “cαptυre” ke “attrition” (Ellyatt, 2022). Jelas sekali, Rusia semakin tewas.

Ribut Rusia Sedang Pυkυl Diri Sendiri

Kekalahan Rusia sebenarnya bukan kerana Ukraine terlalu kuat. Jauh sekali. Rusia dipυkυl teruk kerana kelompangan dalam unit keteηterααη sendiri. Ambil contoh seperti Sergei Beseda. Sebelum koηflik bermula, bukan main tular video Vladimir Putin seηgαt sampai terkulat-kulat “ketua FSB”.

Siapa sangka video ini sebenarnya sedang tunjuk mendapan kronik dalam sistem Rusia: kumpulan bincang lain, ahli cakap lain. Dan Beseda kemudian ditangkap pihak berkuasa Rusia kerana Putin akhirnya sedar keadaan sebenar (London, 2022). Dan kalian yang baca pasti garu kepala.

Ceritanya begini. Rusia cuba guna taktik kotor (dalam perαηg, apa pun boleh). Kremlin menghantar pasukan khas Chechnya untuk bυηυh Volodymyr Zelenskyy.

Masalahnya pihak FSB sendiri pergi bocorkan maklumat pada pihak Ukraine (Bella, 2022). Zelenskyy digegas keluar – dan unit Chechnya masuk perαηgkαp sampai semua pakat mαti.

Mana Putin tidak mengαmυk sakan demikian hari. Lapan jeneral Rusia dipecat serta-merta kerana masalah-masalah sebegini dangkal (Pleasance, 2022). Ini baru satu masalah. Ada banyak masalah yang berputik, sekali gus mendedahkan kepada seluruh dunia tentang keupayaan Rusia.

Pokok pangkalnya Rusia tidak mampu berperαηg kerana 1) tiada pengalaman dan 2) korυpsi sangat teruk. Beberapa hari selepas masuk dalam sempadan Ukraine, pihak Rusia didapati berdepan dengan masalah bekalan.

Ada kereta kebal tiba-tiba kehabisan minyak. Bayangkan sekejap – macam mana negara pengeluar minyak macam Rusia tidak dapat sediakan bekalan minyak kepada kereta kebal?

Tikus Dalam Peti Ais

Hakikatnya Kremlin menyediakan minyak yang sangat cukup – tetapi ada isu penyelewengan dalam kalangan kepala. Mereka mencυri minyak dan jual untuk keuntungan sendiri (Beliakova, 2022).

Laporan cakap minyak cukup. Kremlin memberitahu Putin semua cukup. Alih-alih tengok apa pun tidak cukup. Dan masing-masing takut untuk bercerita sebenar pada pihak atasan.

Inilah sebab kenapa Ukraine berani ubah strategi daripada “defense” ke “coυηterαttαck”. Katanya Pertempuran Irpin sudah tamat pada 28 Mac, kerana Rusia sudah keluar meninggalkan kota penting ini (Guerin, 2022).

Betapa beraninya Ukraine sampai selamba pergi serαηg kota Belgorod yang terletak dalam sempadan Rusia.

Rusia ibaratkan sudah terima hakikat: mereka tidak boleh menang selagi keadaan begini berterusan. Jadi untuk jaga air muka, Menteri Pertahanan Rusia Sergei Shoigu sendiri buat pengumuman:

“Moscow akan mengurangkan aktiviti di Kyiv secara drastik (kononnya) supaya boleh ada suasana kondusif ke arah perdamaian” (Hodge, et al., 2022).

Kata-kata agak memusing ini merupakan punca Vladimir Putin sekarang sangat marah pada Shoigu (Bostock, 2022). Pada dasarnya, penasihat-penasihat Putin sangat takut untuk bercerita sebenar barangkali kerana pasti dihυkυm. Sebab alasan peηyeleweηgan sememangnya takkan dapat diterima.

Kemenangan Ukraine sudah tentu menjadi rencana moral untuk jangka masa panjang. Dan ketika ini, Perαηg Rusia-Ukraine sedang berpihak pada tuan rumah.

RUJUKAN:

Bella, T. (2022, Mac 2). (ditapiskan) plot against Zelensky foiled and unit sent to (ditapiskan) him ‘(ditapiskan)’, Ukraine says. The Washington Post.Set featured image

Bostock, B. (2022, Mac 31). Putin and one of his closest aides have fallen out, US intel says, as officials say he is being fed bad information about the Ukraine (ditapiskan). Business Insider.

Beliakova, P. (2022, Mac 8). Russian (ditapiskan) (ditapiskan) quagmire. Politico.

Ellyatt, H. (2022, Mac 23). Putin’s Ukraine (ditapiskan) is turning into a ‘grinding (ditapiskan)’ where nobody wins. CNBC.

Guerin, O. (2022, April 2). (ditapiskan) for Irpin: Russian (ditapiskan) pushed out of Kyiv suburb. BBC.

Hodge, N., et al. (2022, Mac 29). Russian says it will reduce (ditapiskan) operations around Kyiv following talks with Ukraine. CNN.

London, D. (2022, Mac 22). The heads begin to roll in Russia. The Hill.

Pleasance, D. (2022, Mac 10). Russia has ‘ditapiskan’ ‘about EIGHT’ generals for failing to ‘complete the task’ of taking Ukraine in days, Kyiv official claims – as Putin rages over FSB failures. Daily Mail.


Jalur Gemilang: Kaedah Melukis Bintang 14 Bucu

Setiap kali terpandangkan Jalur Gemilang berkibaran di sana-sini, pasti timbul rasa debaran semangat menggerakkan kita berusaha sehabis baik. Lirik lagu Jalur Gemilang terngiang-ngiang di telinga seolah-olah bendera itu hidup lalu menyuntik semangat kewarganegaraan ke dalam roh kita. Ia membuatkan kita rasa seolah-olah boleh mencapai apa sahaja.

Namun, jika kita diberi tugasan melukis bendera Jalur Gemilang, semangat tadi luntur kehilangan warna. Semangat kita hilang bukan sebab kita tidak sayangkan bendera kita, tetapi kita tidak mahu mencacatkan bendera kesayangan kita. Kita tiada masalah melukis jalurnya, mahupun bulan sabitnya. Yang menjadi masalahnya ialah bintang 14 bucunya yang selalu membuat ramai rasa ingin menangis setiap kali melukisnya.

Aku mengangguk tanda faham. Aku pun selalu memikirkan tentang bagaimana ingin melukis bintang 14 bucu yang cantik. Pemikiran aku membawa kepada poligon 14 sisi, iaitu tetradekagon. Jika kita mampu bina tetradekagon yang sekata, pasti bintang 14 bucu kita pun cantik!

Dalam mata pelajaran Lukisan Kejuruteraan sewaktu tingkatan 4 dan 5, ada satu kaedah untuk melukis poligon 5 sisi sekata, pentagon, yang terterap dalam satu bulatan yang diberi. Aku dapati kaedah ini juga boleh digunakan untuk beberapa poligon lain. Maka, adakah kaedah ini boleh digunakan untuk semua poligon?

Ya, ia boleh dilakukan, tapi hanya penghampiran sahaja. Maknanya, apa sahaja poligon sekata boleh dilukis tetapi akan ada sekurang-kurangnya satu sisi yang pendek sedikit berbanding yang lain. Aku dapati kaedah ini tidak sesuai untuk tetradekagon kerana kecacatan yang ketara tetapi agak sekata untuk poligon 7 sisi, heptagon. Maka, menggunakan kaedah ini kita akan bina heptagon dahulu. Memandangkan 14 adalah 2 kali 7, maka mengubah heptagon kepada tetradekagon hanya memerlukan pembahagian dua setiap sisi.

=Untuk melukis bintang 14 bucu jalur gemilang, aku gariskan 3 langkah: 1) Lukis Heptagon; 2) Ubah Heptagon menjadi Tetradekagon; 3) Sambungkan titik-titik tetradekagon untuk menjadikannya bintang. Dah sediakan pembaris dan jangka lukis? Mari kita lihat bagaimana melukisnya.

1)  Melukis Heptagon daripada bulatan.

Katakan bulatan berpusat pada O dan berjejari OA telah disediakan. Kini kita ingin melukis sebuah heptagon yang terterap di dalam bulatan tersebut.

Selingan: Membahagi garis AB kepada 7 bahagian.

Katakan garis AB telah diberikan. Kita ingin memotong garis AB menjadi 7 bahagian dengan sekata.

1) Lukis garis AC
pada mana-mana arah. 2) Tandakan sembarangan titik A1 pada garis AC.
3) Pindahkan jarak AA1 sepanjang garis AC sehingga mempunyai 7
senggat. 4) Hubungkan senggat paling hujung, iaitu A7 untuk kes ini,
dengan B membentuk garis A7B. 5) Lukis garis dari setiap senggat
lain memotong garis AB. Garis-garis ini adalah selari dengan garis A7B.

Kini, garis AB
sudah dibahagikan menjadi 7 bahagian sekata. Garis AB boleh dibahagikan menjadi
seberapa banyak bahagian yang diingini dengan sekata. Jika inginkan 10
bahagian, lakukan langkah 3 sehingga ada 10 senggat. Begitu juga dengan nilai
pembahagian yang lain.

2)  Mengubah Heptagon Menjadi Tetradekagon

Katakan sisi AB yang terterap dalam bulatan telah diberikan. Kita ingin membahagi sisi ini menjadi dua sisi sama panjang yang juga terterap dalam bulatan yang sama.

Kini kita sudah
bahagikan sisi AB menjadi AG dan GB yang ketiga-tiga sisi tersebut terterap
dalam bulatan yang sama. Ulangi langkah ini untuk kesemua sisi heptagon kita.
Disebabkan setiap sisi sudah menjadi dua kali ganda lebih banyak, heptagon kita
sudah menjadi tetradekagon.

3)  Menyambung Titik-Titik Tetradekagon menjadi Bintang 14 Jalur Gemilang

Katakan suatu tetradekagon sekata sudah diberikan, lalu bagaimana kita ingin melukis bintang Jalur Gemilang daripadanya? Kita tidak boleh menyambung dua titik sesuka hati kerana bintang Jalur Gemilang mempunyai corak yang sangat khusus. Setelah merenung bintang itu buat masa yang lama, aku dapat kenal pasti corak pembinaannya.

Ambil suatu titik, katakan A, lalu kenalpasti titik setentangnya. Titik setentang A ialah B. Jangan sambungkannya dengan B, tetapi sambungkan A kepada jiran-jiran B iaitu C dan D. Kini kita ada garis CA dan AD. Sebagai contoh tambahan, titik E bersetentang dengan titik F tetapi E disambungkan dengan jiran-jiran F iaitu G dan H. Ulang kaedah ini untuk setiap bucu tetradekagon. Lalu, kita sudah ada bintang Jalur Gemilang yang cantik dan sekata.

Akan tetapi, ia tidak betul-betul sama. Jika ditindih di atas Bintang Jalur Gemilang, kita boleh nampak ada bahagian yang tidak selari. Hal ini berlaku kerana poligon yang dibina itu tidak betul-betul sekata. Sebenarnya, ada kaedah melukis heptagon atau tetradekagon yang lebih sekata, tetapi kaedah ini mudah dan boleh digunakan untuk poligon-poligon lain. Walaubagaimanapun, kaedah ini cukup sekata untuk membina bintang Jalur Gemilang yang disayangi rakyat dengan cantik. Kalau kalian tahu kaedah melukis heptagon atau tetradekagon yang lain yang lebih tepat, dipersilakanlah menggunakan kaedah itu.

RUJUKAN


Gejala Kemurungan Tak Sepatutnya Dikaitkan Dengan Isu Iman

Ahli psikologi muslim terutamanya, dan muslim amnya harus lebih berhati-hati dalam membuat tafsiran perihal iman dan kaitannya dengan kemurungan. Kita tidak mahu menjadi muslim yang mengaku beriman tetapi bertindak membuat tuduhan buta kepada agama – menjadi muslim yang hanya mencerap lahiriah melalui kerangka Behaviorisme akademik Barat, dan membuat sangkaan yang tidak tuntas bermatlamatkan untuk mencari perasaan yang menyenangi hati dan menjauhi perkara-perkara yang tidak menyenangkan hati – inilah gaya kehidupan seorang hedonisme.

Isu ini sebenarnya bukanlah sesuatu yang bersifat baharu, relatifnya sekitar kurun ke-19 lagi ramai pengkaji ilmu psikologi khususnya di Barat dan Utara Amerika telah melakukan transisi disiplin ilmu pengkajian jiwa ke jalur empirikal dan metodologi saintifik yang menjelaskan fenomena manusiawi melalui pembuktian nyata (yakni wujud di peringkat alam fizikal) serta penumpuan dalam ruang lingkup objektiviti yang boleh diperhatikan dan diukur.

Pada ketika peristiwa peralihan disiplin ini terjadi, kebanyakan pengkaji di Barat dan Utara Amerika terutamanya telah mengurangkan penekanan kepada penerangan fenomena manusiawi dari sudut pandang metafizik (konsep abstrak) kerana bagi mereka metafizik adalah sesuatu yang berbentuk spekulasi dan bukan juga sesuatu yang mampu ditanggap oleh manusia secara lahiriahnya.

Untuk mukmin, kita tidak seharusnya membataskan jalur kefahaman kita di dalam permasalahan insan seperti kemurungan di peringkat empirikal semata-mata. Andai kata ada orang yang bertanyakan kepada saya soal kaitan kemurungan dan iman, maka saya akan menjawab bahawa iman itu layak dibahaskan di dalam kelas-kelas yang spesifik, pendek kata – ia (iman) masih sah untuk dibicarakan dalam ruang lingkup kemurungan yang tertentu.

Semestinya bicara soal perkaitan iman dan kemurungan harus diletakkan di posisi yang tepat kerana untuk beberapa kes neuropsikiatri seperti Schizophrenia, Bipolar, Post Traumatic Stress Disorder (PTSD), panic disorders dan lain-lain simptom-simptom berkaitan yang mempunyai faktor kritikal dalam konteks neurosis, biologi dan genetik tidak lagi tepat untuk kita melihat dan mengkaji situasi ini dari perspektif iman.

Kerana biarpun kebenaran iman itu wujud di peringkat fundamental berkehidupan seseorang mukmin, ia masih mempunyai had kebenaran yang tertentu. Misalnya kita tidak boleh mengatakan orang yang telah hilang waras akalnya tidak beriman, semestinya anggapan atau kepercayaan ini tidak ada nilai logik akalnya, bahkan orang-orang yang membuat anggapan seperti inilah yang harus mendapatkan bantuan dan bimbingan.

Kenyataan perkaitan iman dan kemurungan ini sebenarnya bukanlah suatu tuduhan kepada muslim bahawa mereka itu kurang beriman, atau kufur kepada Allah SWT. Sebaliknya kenyataan ini adalah demi membimbing insan untuk keluar daripada permasalahan inderanya (dalaman).

Mereka yang membuat sangkaan dengan mengatakan bahawa orang-orang yang membicarakan soal iman dalam ruang lingkup kemurungan sebagai zalim sebenarnya tidak benar-benar memahami pengkonsepsian iman dalam berkehidupan menurut perspektif Islam. Namun tidak dapat dinafikan juga wujudnya orang-orang yang mengaitkan iman dan kemurungan dengan berniat jahat dan zalim yakni tidak tepat pada tempatnya, mereka ini saya kira adalah orang-orang jahil yang telah mendatangkan fitnah kepada agama.

Pertamanya, untuk memahami isu ini dengan lebih jelas muslim haruslah tahu bahawa dasar pembinaan kerangka iman itu bermula di aras kognitif. Kita melalui peristiwa, dan menyerap nilai-nilai peristiwa melalui pancaindera yang telah dikurniakan oleh Allah SWT. Melalui peringkat pengamatan kejadian yang berlaku, Allah SWT telah menyediakan sumber-sumber mutlak untuk dijadikan bimbingan berkehidupan setiap umat Islam (Al-Quran dan hadith). Penelitian terhadap kejadian ini berlaku di dalam jiwa dan kognitif manusia, yang mana seterusnya membina mental attitude seseorang dan melatih cara pandang hatinya dalam menanggapi sesuatu kejadian dunia yang berlaku ke atas dirinya.

Ada pun mukmin itu melalui simptom-simptom kemurungan asbab daripada kejadian kehidupan yang menimpanya, hal itu tidaklah menafikan dirinya dan usahanya sebagai orang yang beriman.

Di peringkat ini, haruslah setiap muslim yang diuji dengan simptom itu mempercayai yakni tanpa keraguan bahawa Allah SWT adalah Yang Maha Adil dan Yang Maha Bijaksana dalam menentukan perkadaran kehidupan untuk perbendaharaan kehidupannya. Di aras ini, mukmin itu diuji dari cara, adab dan ketertibannya dalam menyantuni kejadian kehidupan yang telah ditetapkan oleh Allah SWT, dan tentunya Allah SWT adalah sebaik-baik Pencipta yang menolong hamba-hamba-Nya tika mereka dalam kesusahan.

Artikel ini disumbang penulis A.N. Hadi pada 3 Mac 2023.


Bolton Wanderers – Betapa Hancurnya The Trotters Sekarang

Siapalah
yang tidak kenal kelab bolasepak Bolton Wanderers? Nama tersebut barangkali
terasing bagi peminat-peminat Liga Perdana Inggeris (EPL) yang mula menonton
ketika zaman Mansour bin Zayed al-Nahyan. Namun bagi penggiat tegar semasa
dominasi Sir Alex Ferguson, Jose Mourinho dan Arsene Wenger, inilah kelab yang
nasib mereka agak naik-turun. Mereka menempah tempat dalam persaingan EPL
selepas kemenangan 4-3 menentang Reading. Dalam perlawanan tersebut, Owen Coyle
yang akan membawa Bolton ke penyingkiran turut menjaringkan gol.

Namun
konsistensi mereka tergugat dengan prestasi naik-turun dari persada tertinggi
ke penyingkiran. Kembalinya mereka ke EPL pada tahun 2001 bermula dengan
kejutan apabila Leceister City dihancurkan 5-0. Mereka juga kelab pertama dalam
sejarah EPL untuk menewaskan Manchester United 1-2 di Old Trafford dalam bentuk
comeback. Dan musim tersebut berakhir dengan kedudukan ke-16, menempah
kemandirian di dalam EPL. Musim-musim seterusnya pun digelumangi masalah
konsistensi.

Tetapi
mereka berjaya tiba di pusingan akhir Piala Liga sungguhpun tewas dengan
Middlesbrough. Pada tahun tersebut, mereka mencatatkan kedudukan tertinggi
dalam sejarah iaitu tempat kelapan. Musim seterusnya pula menyaksikan mereka di
tempat keenam, sekaligus melayakkan mereka dalam pertandingan Eropah buat
julung kalinya. Namun tiada kejayaan dilakarkan sehinggalah penyingkiran mereka
dalam pengurusan Owen Coyle yang dimuktamadkan pada 13 Mei 2012 dengan keputusan
seri 2-2 bersama Stoke City.

Atas
keputusan yang tidak memberangsangkan, mereka tidak kembali ke EPL. Pada Disember 2015, mereka diberikan
notis daripada Jabatan Perolehan dan Kastam Diraja (HMRC) atas kegagalan
bayaran cukai oleh kerana hutang mencecah £172.9 juta (BBC, 2015). Mereka juga
dikenakan sekatan pembelian pemain. Masalah berterusan apabila pengurus Neil
Lennon pula disiasat atas hal peribadi bersertakan kegagalan menang 17
perlawanan (BBC, 2015). Hutang bersama HMRC pula telah mencecah £2.2 juta.

Sepanjang musim 2018/2019, Bolton mengharungi masalah
kewangan tanpa henti. Gagalnya pembelian Christian Doidge membuka laluan bagi
Forest Green Rovers untuk memfailkan saman atas alasan kehilangan pendapatan
(Iles, 2018). Pintu mereka masih diketuk HMRC. Operasi bolasepak pun terganggu
juga, dengan penutupan pusat latihan pada Mac 2019 (Edwards, 2019). Permainan
bersama Ipswich Town, Middlesbrough dan Aston Villa pun tergugat antara ditunda
atau dimainkan secara tertutup selepas Stadium Reebok ditarikbalik sijil
keselamatan (Iles, 2019).

Pada 26 April pula, perlawanan bersama Brentford terpaksa
dibatalkan selepas pemain-pemain Bolton memboikot atas alasan tidak dibayar
gaji (BBC, 2019). Seminggu kemudian, Bolton secara rasminya diisytihar dalam insolvensi
selepas gagal membayar cukai £1.2 juta. Bermakna juga Bolton memulakan musim
2019/2020 dengan 12 mata ditolak. Pada 14 Mei, nasib Bolton semakin teruk. Staf
di sebalik tabir terpaksa menggunakan derma bank makanan (BBC, 2019). Dan
menurut kenyataan daripada pemain, tiada siapa pun dalam kelab dibayar gaji
selama 20 minggu lamanya.

Pusat latihan pula tiada air minuman mahupun mandian. Dan
masalah pembayaran gaji turut menyebabkan pembatalan perlawanan persahabatan
bersama Chester dan Preston North End. Disebabkan dua pembatalan ini, Oldham
Athletic menarik diri atas alasan Bolton tidak berupaya meletakkan skuad. Dan
Bolton memulakan musim 2019/2020 tanpa kemenangan dalam tiga perlawanan
pertama. Malah Tranmere Rovers membelasah mereka 5-0 dengan tiga gol dalam masa
lapan minit.

Erhun Oztumer pula telah mengangkat kaki keluar, meninggalkan
kelab dengan hanya lima pemain senior sahaja. Dan perkembangan pada 17 Ogos
2019 mendapati Bolton terpaksa menggunakan pemain-pemain bawah umur dalam tiga
perlawanan pertama tersebut (BBC, 2019). Sebagai kesimpulan, tajuk artikel
perlu dipetik sekali lagi – betapa hancurnya the Trotters sekarang.

RUJUKAN:

Bolton Wanderers set up emergency food bank
to help staff after wages go unpaid – BBC Sport. (2019, August 18). Retrieved
from https://www.bbc.co.uk/sport/football/48268140

Bolton Wanderers v Brentford called off by
EFL with wages still owed to Bolton players – BBC Sport. (2019, April 26).
Retrieved from https://www.bbc.com/sport/football/48067603

Bolton Wanderers: Debt figure up to £172.9m
after losses – BBC Sport. (2015, April 1). Retrieved from https://www.bbc.com/sport/football/32138946

Bolton: Phil Parkinson contacts EFL over
player welfare concerns – BBC Sport. (2019, August 18). Retrieved from https://www.bbc.com/sport/football/49383856

Edwards, L. (2019, March 04). Bolton forced
to close training ground as financial problems mount. Retrieved from https://www.telegraph.co.uk/football/2019/03/04/bolton-forced-close-training-ground-financial-problems-mount/

Iles, M. (2019, March 19). Forest Green
confirm legal action against Wanderers. Retrieved from https://www.theboltonnews.co.uk/sport/17512109.forest-green-confirm-legal-action-against-bolton-wanderers/

Iles, M. (2019, April 16). Wanderers wait for
green light for Aston Villa clash. Retrieved from https://www.theboltonnews.co.uk/sport/17578334.boltons-clash-with-aston-villa-yet-to-get-the-go-ahead/

Neil Lennon: Bolton Wanderers have ‘been
through hell’ – BBC Sport. (2015, December 28). Retrieved from https://www.bbc.com/sport/football/35189399


Nanga Gaat, Kapit Dan “Rumah Panjai Terbang”

BERCERITA mengenai kewujudan lapangan-lapangan terbang kecil di seluruh Sarawak sebenarnya banyak dipengaruhi oleh adanya operasi-operasi di hutan-hutan pedalaman Sarawak sewaktu zaman konfrontasi Indonesia Malaysia suatu waktu dahulu.  Dan di dalam konteks ini mungkin ramai tidak mengetahui tentang cerita sejarah satu tempat yang nun jauh di tengah-tengah hutan belantara Kapit iaitu di Nanga Gaat.

Sekitar tahun 1964 sehingga 1966, Nanga Gaat “Operation Camp” merupakan antara satu tempat yang paling banyak memainkan peranan yang penting di dalam konteks pengangkutan untuk tentera-tentera pelbagai Negara termasuklah anggota tentera di pihak Malaysia sendiri.  Ianya terletak hanya bersebelahan dengan Sungai Gaat dan Batang Baleh iaitu berhampiran dengan Bukit Majau di Kapit.

Di ketika zaman konfrontasi Indonesia/Malaysia boleh dikatakan masyarakat tempatan yang mendiami sekitar Nanga Gaat sudah biasa melihat “rumah panjai terbang” iaitu satu gelaran yang digunakan untuk sejumlah helikopter yang bersimpang siur di ruang angkasa mereka.  Jika diikutkan di Nanga Gaat ini walaupun “operation base” yang terletak jauh di pedalaman tetapi disinilah berhimpun beberapa helikopter jenis Wessex 1s, 5s, Whirlwind 7 dan Hiller serta Bristol Belvedees. Dan disebalik kehadiran “rumah panjai terbang” ini sebenarnya turut menyimpan 1001 peristiwa hitam gugurnya anggota keselamatan kita dan tentera komanwel sewaktu bertugas.

Tanggal 17 November 1964 merupakan tragedi pertama yang menimpa tentera Komanwel yang bertugas di Nanga Gaat.  Pada hari itu seorang pegawai tentera dari HMS Bulwark iaitu Acting-Petty Officer Michael John Parry telah mati lemas apabila bot panjang yang beliau naiki selepas pulang dari lawatan sebuah rumah panjang telah karam.  Michael John Parry tidak mampu diselamatkan biarpun seorang pemuda Iban yang menjadi jurubotnya mampu berenang ke tepian.  Mendiang dikebumikan di St. John’s Anglican Cemetery di Sibu sehari selepas kejadian dan seterusnya dipindahkan perkuburunnya di Jalan Cheras, CWGC Cemetery, Kuala Lumpur.

Pada 4 Mac 1965 pula, Nanga Gaat masih tidak terlepas daripada tragedi penerbangannya apabila helikopter jenis Wessex 1 XP108 yang dipandu oleh Leftenan M R Thompson dari RN telah mengalami kegagalan enjin sehingga menyebabkan helikopter tersebut terhempas di kawasan Ulu Sungai Puro.  Dikatakan mereka baru sahaja selang beberapa minit berlepas dari Nanga Gaat bagi menghantar sejumlah tentera untuk operasi ketenteraan.  Di dalam tragedi di Ulu Sungai Paro ini, juruterbang iaitu Leftenan M R Thompson, aircrewnya iaitu REA A J Williams berserta dengan enam anggota tentera dari Rejimen Askar Melayu Diraja terkorban serta merta sejurus selepas helikopter itu terhempas.

Tidak lama kemudian iaitu pada 9 April 1965, helikopter jenis Hiller 12E XS164 pula terhempas sejurus selepas berlepas daripada Nanga Gaat.  Pada ketika itu, juruterbangnya J A C Morgan dari RN telah menemui ajal apabila helikopter yang dipandunya dikatakan tidak boleh dikawal lalu terhempas.  Menurut sumber dikatakan bahawa beberapa hari sebelum kejadian, sememangnya helikopter tersebut sudah diketahui mempunyai beberapa kerosakan pada bahagian rotor ekor tetapi memandangkan lokasi Nanga Gaat yang jauh maka adalah sukar untuk mendapatkan alat ganti seberapa segera.

Namun atas bebanan tugas, dikatakan Leftenan Morgan membaiki sendiri kerosakan itu berdasarkan kepada kefahaman beliau namun mungkin ianya tidak seperti yang seharusnya maka berlakulah tragedi yang meragut nyawanya pada 9 April 1965 itu.

Selang beberapa hari selepas menerima tragedi helikopter terhempas sehingga mengorbankan juruterbangnya sendiri, tanggal 12 April 1965 pula merupakan satu peristiwa hitam yang betul-betul berlaku di Nanga Gaat “Operation Camp”.  Ini kerana pada hari itu dua buah helikopter jenis Wessex 1s yang dipandu oleh Leftenan R Robertson dan Sub Leftenan J C Hapgood, kedua-duanya dari RN telah bertembung sama sendiri sewaktu hendak mendarat.

Diceritakan pada ketika itu, mereka baru sahaja usai dari satu operasi ketenteraan dan membawa sejumlah tentera di dalam helikopter masing-masing.  Akibat daripada pertembungan itu menyebabkan mereka terhempas betul-betul di tepi Sungai Gaat.  Dan pada tanggal hari itu menyaksikan empat anggota tentera Komanwel iaitu dua juruterbang, Leftenan R Robertson dan Sub Leftenan J C Hapgood menemui ajalnya.  Selain daripada itu Lans Koperal W.J Jack dari Royal Army Medical Corps, NAM A. Rothwell dari RN, 2nd Leftenan C J Johnson, Sarjan P McNeilly, Lans Koperal W H Murray dan Prebet R G Green dari 2nd Batallion, Regimen Paracut turut tidak dapat melepaskan diri dan terbakar bersama-sama helikopter ketika terhempas.

Di dalam tragedi ini hanya tiga orang yang terselamat yang mana ketiga-tiga mereka berjaya menyelamatkan diri ketika helikopter sedang berpusing-pusing hendak terhempas dengan mereka bertindak berani dengan terjun bebas terus ke dalam Sungai Gaat pada ketika itu.  Biarpun mengalami kecederaan dan luka-luka namun nasib mereka begitu baik berbanding rakan-rakan seperjuangan mereka yang lain.

Inilah antara cerita hitam yang pernah berlaku nun jauh di hutan belantara Kapit iaitu di Nanga Gaat yang sudah semestinya tidak diketahui oleh kita semua tentang sejarahnya.  Malah mungkin kewujudan pernah ada satu “operation base” di Nanga Gaat ini tidak dunia ketahui.  Namun bagi masyarakat tempatan di Nanga Gaat sudah semesti arif tentang sejarahnya.

Bagi mengenang tragedi-tragedi yang berlaku ini telah dibina Tugu Peringatan Nanga Gaat di Nanga Gaat. Jasa mereka sentiasa dikenang oleh penduduk setempat dan anggota-anggota pelbagai negara Komanwel yang pernah bertugas di Nanga Gaat “Operation Camp”.

Lest We Forget.

-HB-

#KamekSayangSarawakBah!

Rujukan:


Sisi Gelap Baka-Baka Kucing Mahal

Setiap kali buka FB/Twitter, mesti ada gambar dan video kucing lalu dekat feed. Jika kau orang sayangkan dan suka tengok kucing comel, aku nak beritahu satu perkara yang mungkin kau orang tak suka berkenaan baka kucing tertentu.

Sebelum tu, aku nak ceritakan sedikit tentang sejarah kucing-manusia.

Hubungan kucing-manusia dijangka bermula kira-kira 9500 tahun yang lalu. Buktinya adalah berdasarkan penemuan arkeologi, iaitu rangka seorang manusia dan seekor kucing di Cyprus.

Kaedah kedua-duanya ditanam menandakan bahawa kucing itu adalah haiwan peliharaan manusia tersebut.

Kucing liar purba mula hidup berhampiran dengan manusia setelah petani dari kawasan yang dikenali sebagai Hilal Subur (Fertile Crescent), berhasil menanam bijirin, gandum dan membela haiwan ternakan.

Umumnya, tanaman gandum dan bijirin menjadi magnet haiwan perosak seperti tikus. Kucing-kucing liar itu memburu dan memakan haiwan perosak di samping mula membiasakan diri dengan kehadiran manusia dan beransur-ansur hilang sifat liarnya.

Fast forward, ribuan tahun kemudian..

Pada kurun ke-19 manusia sudah mula membiak baka kucing peliharaan mereka untuk pertunjukan. Pertunjukan kucing yang pertama di dunia diadakan pada tahun 1871 di Crystal Palace, England.

Oleh sebab membela dan pertunjukan kucing itu sudah menjadi trend, The General Council for the Cat Fancy (GCCF) ditubuhkan pada tahun 1910.

GCCF berfungsi sebagai satu badan yang mengawal selia pertunjukan kucing di England.

Maka sejak dari itu, memilih ciri atau sifat-sifat tertentu yang diinginkan terhadap kucing peliharaan sudah menjadi norma baharu pecinta kucing dan ia kekal sehingga ke hari ini.

Ciri pada kucing yang dimaksudkan adalah sama ada dari segi bulu (warna, panjang & sifat), kesusukan fasial, warna dan bentuk mata, saiz badan dan sebagainya.

Perbuatan (memilih ciri & sifat serta membiak baka kucing) mengakibatkan pelbagai jenis baka kucing baru diperkenalkan.

Tanpa disedari pembiak & pemilik kucing, perbuatan mereka itu telah meningkatkan anomali dan penyakit terhadap kucing-kucing kesayangan.

Kau orang pasti tertanya-tanya, apakah kesan daripada perbuatan membiak baka tulen kucing-kucing itu?

Salah satunya adalah distosia. Distosia ialah kesukaran melahirkan anak kerana kelainan pada fetus atau saluran peranakan. Dalam erti kata lain, proses bersalin lebih sukar.

Kajian pada tahun 1995 menunjukkan bahawa, bagi keseluruhan kelahiran kucing kacukan (dibiak bukan untuk ketulenan baka), 0.4% daripadanya bakal mengalami masalah.

Bagi kucing pedigri atau baka tulen pula, kadar itu meningkat kepada 6%, seterusnya 15%.

Bukan itu sahaja, distosia juga merupakan antara faktor utama kem.ati.an neonatal (anak kucing).

Kadar kem.atia.n neonatal bagi kucing pedigri adalah sebanyak 16%. Bagi kucing parsi pula adalah lebih mengejutkan, iaitu 25%!

Walaupun peningkatan kadar distosia dan kadar ke.matia.n neonatal pada kucing pedigri bukanlah disebabkan oleh kecacatan atau mutasi gen, ia tetap membuktikan adanya kesan-kesan buruk dan membahayakan kesihatan disebabkan oleh pembiakbakaan dalam (inbreeding).

Pembiakbakaan dalam itu apa? Secara ringkasnya, anak kucing jantan akan dibiakkan kepada induk betina atau ibunya, begitu juga sebaliknya.

Sekadar fakta tambahan, Firaun Tutankhamun dan Raja Charles II Sepanyol dipercayai mengalami pelbagai masalah kesihatan disebabkan oleh sumbang mahram atau pembiakbakaan dalam. Ia dilakukan untuk mengekalkan ketulenan darah dan meneruskan dinasti.

Bahagian seterusnya aku nak fokuskan perhatian terhadap beberapa baka kucing yang berkecenderungan untuk mempunyai masalah kesihatan.

Tapi sebelum tu aku nak kau orang faham satu perkara.

Ciri-ciri tertentu pada kucing seperti corak warna kucing siam dan kaki pendek kucing munchkin itulah yang menentukan kucing itu terdiri daripada baka tertentu.

Namun, mutasi genetik pada baka-baka tertentu itu juga boleh dibahagikan kepada dua, iaitu sama ada:

1. Mutasi tersebut tidak menyebabkan kesan signifikan berkenaan kesihatan kucing terbabit.

2. Mutasi menyebabkan masalah kesihatan yang serius

Contohnya corak warna kucing siam, iaitu ekspresi pigmen (warna) yang terhad di bahagian (kaki, ekor, telinga, muka).

Corak warna itu disebabkan oleh mutasi pada gen tyrosinase (TYR). Gen tersebut berfungsi menghasilkan enzim yang diperlukan untuk penghasilan melanin.

Funfact: Semakin rendah suhu, semakin gelap corak warna kucing siam tersebut.

Hal itu dikenali sebagai temperature dependent melanin formation. Gen tyrosinase kucing siam hanya akan berfungsi apabila suhu rendah sahaja.

Jadi bagaimana pula dengan baka-baka yang mutasi genetiknya turut mempengaruhi tahap kesihatan dan umurnya?

Baka kucing Manx dikenali dengan cirinya, iaitu mempunyai ekor yang sangat pendek atau tidak mempunyai ekor langsung (sacrocaudal dysgenesis).

Baka Manx mempunyai gen autosom dominan yang boleh menjurus kepada sindrom Manx yang membawa maut.

Selain itu, baka kucing Manx berisiko tinggi untuk menghidapi keabnormalan sekunder seperti sembelit, megakolon, prolaps rektum, kecacatan saluran kencing kongenital, inkontinens dan spina bifida.

Contoh yang lain ialah baka munchkin. Sedar tak yang munchkin ni menderita kondisi kondrodistrofia atau kekerdilan akibat gangguan pembentukan tulang endokondral?

Dalam erti kata lain, tulangnya gagal untuk memanjang.

Selain itu, kucing munchkin turut menderita osteoartritis, iaitu rasa sakit dan kaku pada bahagian sendi oleh sebab kemerosotan rawan dan hipertrofi tulang.

Seterusnya kucing parsi. Kucing parsi mempunyai bentuk tengkorak yang lebih pendek dan lebar berbanding kucing-kucing biasa. Walau bagaimanapun, ciri tersebut juga menyukarkan kucing parsi untuk bernafas dan makan.

Tambahan lagi, kucing parsi juga lebih berisiko untuk menghidapi kondisi yang dikenali sebagai polycystic kidney disease (PKD), iaitu pembentukan pundi atau kantung berisi cecair di dalam tisu ginjalnya.

Akhir sekali aku nak ceritakan tentang baka Scottish Fold.

Scottish Fold (SF) mempunyai gen autosomal dominan tidak lengkap (keterukan penyakit berbeza-beza) yang mengakibatkan rawan telinganya lemah justeru menyebabkan telinganya terlipat ke hadapan.

Baka itu mempunyai mutasi pada gen yang dikenali sebagai TRPV4. Malangnya, gen itu tidak hanya memberi kesan terhadap rawan telinga sahaja.

Hal ini demikian kerana, mutasi tersebut juga berupaya membawa kepada sejenis penyakit yang dikenali sebagai osteokondrodisplasia dan menderita osteoartritis degeneratif pada anggota badan dan juga ekornya.

Sama ada SF itu mempamerkan gejala atau tidak, ia tetap menghidapi penyakit tersebut.

Bagi SF heterozigot, perkembangan penyakit dapat dilihat pada kucing seawal usia enam bulan. Pada SF homozigot, ia dapat dilihat seawal usia tujuh minggu.

Heterozigot = Individu atau organisma yang mempunyai dua alel yang berlainan bagi sesuatu gen.

Homozigot = Individu atau organisma yang mempunyai dua alel yang sama bagi sesuatu gen.

SF yang terjejas mungkin cacat dengan anggota badan yang lebar dan ekor yang pendek serta tidak fleksibel.

Tambahan lagi, SF turut tempang akibat radang pada bahagian pergelangan kaki (karpus) dan sendi pergelangan kaki (tarsus)…

SF sering diperkatakan mempunyai perwatakan yang tenang dan suka duduk diam. Tapi pada hakikatnya perkara itu adalah disebabkan oleh kesakitan yang dialami kucing tersebut.

Pengarang kajian yang dirujuk rata-ratanya bersetuju bahawa ia adalah salah dan tidak beretika untuk terus membiakkan kucing dengan mutasi genetik yang diketahui menyebabkan penyakit.

Sebagai pencinta kucing, saya memohon kepada anda, janganlah beli kucing sebegini dan sokong amalan pembiakan yang tidak beretika.

Bagi pemilik baka kucing-kucing yang telah disebutkan, saya harap anda dapat membawa kucing peliharaan anda itu ke klinik haiwan untuk melakukan pemeriksaan kesihatan dengan kadar segera.

Ada banyak lagi baka yang boleh ditulis. Tapi kalau nak masukkan dalam thread ni, lambat nak siapkan. Jadi untuk maklumat lanjut tentang baka-baka tertentu, sila ke pautan ini.

RUJUKAN:


Saya Orang Melayu, Cina Dan India

Tidak ramai dari generasi sekarang yang kenal akan nama pejuang negara ini yang berasal dari Perak.

Seorang yang sangat komited dengan tugas dan perjuangannya menentang kegiatan pengganas komunis di Malaysia satu ketika dahulu, beliau adalah salah seorang dari pelopor dan teraju taktik peperangan saraf melawan insurgensi komunis yang sangat di hormati.

Malaysia satu ketika dahulu sangat bersatu. Melayu, Cina, India, Iban, Kadazan, Semelai, Sikh, Melanau dan banyak lagi kaum bersama-sama bersatu hati membina negara ini, berjuang untuk negara ini.

Dan mendiang Tan Sri Yuen Yuet Leng adalah salah satu contohnya.

‘Saya seorang Melayu, India dan Cina. Jika ada yang memburukkan orang Melayu, ia ibarat mencederakan sebahagian daripada tubuh saya. ‘Dalam polis tidak ada istilah bangsa dan kaum. Kami berjuang sebagai satu pasukan demi mempertahankan tanah air daripada ancaman komunis.’

Itu adalah kata-kata hikmat beliau yang membuatkan beliau sangat disegani sahabat dan digeruni lawan.

Pernah satu ketika bilamana ada anggota berbangsa Melayu tewas dalam pertempuran, beliau sangat sedih dan mengalirkan air mata kerana kehilangan sahabat dan saudara walaupun mereka berbeza ugama dan kaum.

Pada mendiang, keutamaan adalah negara dan kesetiaan beliau adalah pada Raja. Dan ini menjadi teras utama perjuangan beliau selama 33 tahun menentang elemen pengganas komunis di Malaya, Sarawak dan Malaysia khususnya.

Beliau terlibat dengan dunia kepolisian sewaktu berusia 23 tahun, di era 50an sebelum Malaya pada ketika itu mencapai kemerdekaan. Karier sebagai pegawai Special Branch bermula rasmi pada tahun 1953 dan beliau ditugaskan di Grik, Perak.

Menjalani latihan singkat selama enam bulan dan pada 1951 mendiang pertama kali ditugaskan sebagai CID. Kemudian menyertai pasukan Federal Jungle Company (FJC) ke-2 di Tanah Hitam, Chemor. Beliau kemudiannya dipindahkan ke Platun 2 No 16 FJC, Titi Gantung, Sitiawan, Perak.

1951 adalah zaman Darurat yang sangat menekan. Beliau telah ditembak di Chemor, terkena 4 das tembakan peluru musuh dan hanya 3 berjaya dikeluarkan oleh doktor. Pada bulan Disember beliau ditembak dan tercedera di Bukit Tanggor ketika menyerang hendap kem pengganas komunis. Pada waktu itu Chemor dan Sungai Siput terkenal sebagai kawasan hitam di negeri Perak.

Dizaman awal ini mendiang benar-benar berhadapan dengan gerila komunis satu lawan satu, peluru lawan peluru didalam hutan hujan tropika negara kita. Penugasan di dalam Federal Jungle Company banyak memberikan pengalaman kepada mendiang dalam memahami struktur organisasi dan taktik musuh yang dihadapi.

Sepanjang karier beliau sebagai pegawai Special Branch, menyusup masuk dan melakukan intipan ke atas elemen komunis adalah antara tugasan utama pasukan yang diterajui beliau.

Maklumat risikan pasukan beliau banyak memberikan bantuan kepada pasukan keselamatan dan pihak polis pada ketika itu dalam operasi mengekang dan membanteras kegiatan komunis yang sangat berleluasa di Perak. Sehinggakan satu masa, mendiang sendiri mengetuai operasi penyusupan masuk kedalam keanggotaan gerila pengganas komunis, melakukan penyergapan dan kekacauan menyebabkan kumpulan komunis sasaran berada dalam keadaan kucar kacir.

Tindakan risikan yang berterusan dan pembanterasan yang menyeluruh juga berjaya melumpuhkan elemen organisasi yang bersimpati dan menyokong gerakan komunis di Ipoh.

Mendiang Tan Sri kemudian dinaikkan pangkat kepada pembantu inspektor dan pegawai Special Branch di Sungai Siput yang mana ia memperlihatkan usaha mendiang menentang habis-habisan pengganas komunis PKM di negeri Perak melaluai Operasi Jahu yang memperlihatkan saki baki komunis diperangi habis-habisan di negeri Perak. Seramai 156 pengganas dihapuskan dalam tempoh 16 bulan. Pada tahun 1960, Ipoh dan Perak Tengah ditakrifkan sebagai ‘Kawasan Putih’ dan pada tahun yang sama, pengisytiharan ancaman insurgensi telah berakhir dibuat oleh kepimpinan politik waktu itu.

Antara kelebihan yang dimiliki oleh mendiang sewaktu menjalankan operasi melawan pengganas komunis adalah dimana mendiang mempunyai hubungan erat dengan masyarakat Cina, memiliki sifat jati diri serta merendah diri. Beliau bijak bergaul dengan masyarakat, pandai mengambil hati dan cepat mendapat kawan. Kadangkala beliau menggunakan orang tengah untuk mendapatkan maklumat.

Kecemerlangan beliau turut menjadi ancaman kepada diri dan keluarga mendiang apabila komunis pada masa sama turut memburu kalangan anggota dan pegawai Special Branch.

Disatu ketika, sehingga 11 orang pegawai Special Branch dibunuh dihadapan keluarga mereka sendiri oleh pengganas komunis sebagai tindakbalas dendam dan mendiang Tan Sri juga hampir menjadi mangsa peluru musuh, dan dari 11 orang tersebut, 6 darinya adalah pegawai berbangsa Cina.

Diwaktu kemuncak era Darurat / Insurgensi Pertama , Ipoh diselubungi kegiatan komunis. Dari kawasan bandar hingga ke kampung baharu, elemen komunis wujud sehinggakan ketumbukan pasukan mereka berada sehampir kawasan pergunungan Kledang dimana kegiatan kumpulan mereka sangat aktif.

Ini tidak memudarkan semangat beliau untuk terus berjuang.

Taktik psikologi yang di amalkan Tan Sri Yuen Yuet Leng keatas pengganas yang ditangkap atau menyerah diri pada awalnya tidak dipersetujui pihak British pada era Insurgensi Pertama. Diwaktu itu, kebanyakan pengganas ditembak mati, namun pendekatan Tan Sri pada waktu itu adalah mengajak kalangan gerila ini kembali semula kepada masyarakat, memberikan mereka sebab musabab yang kukuh kenapa perjuangan dibawah komunis adalah salah dan terpesong dan ia tidak menguntungkan semua pihak.

Kebanyakan kalangan pengganas yang menyerah diberikan sesi kaunseling dan pemutihan sebelum kembali kepada masyarakat umum, satu kebenaran yang tidak pernah disebutkan oleh ketua Parti Komunis Malaya. Ratusan pejuang PKM yang tidak tahan dengan kondisi di dalam hutan, menyerah kepada pasukan keselamatan dan pihak polis. Apabila mereka dilayan dengan baik, pihak Special Branch menggunakan peluang ini untuk mendapatkan maklumat mengenai pergerakan dan rencana pihak komunis yang kemudian memudahkan operasi dan memantapkan lagi jaringan risikan.

Sehingga satu tahap, kejayaan pemutihan kalangan bekas pengganas ini sangat terampil malah ada yang menyertai Special Branch dan menyusup masuk kembali ke hutan sebagai anggota komunis dengan tujuan menggagalkan rancangan kumpulan komunis dan ada diantaranya berjaya keluar dan menyerah diri sepenuhnya kepada pasukan keselamatan.

Hal ini sangat ditakuti PKM, yang merupakan cabang utama komunis di Malaya dan kemudian Malaysia yang memperlihatkan

Taktik memenangi hati dan pendekatan psikologi ini digunakan sebaiknya apabila mendiang kemudian ditukarkan ke Sarawak pada tahun 1971 sebagai pemangku ketua pengarah Special Branch bagi kawasan operasi RASCOM dan kemudian sebagai Ketua Pengarah Unit Perisikan Bersama di Sibu dalam menghadapi ancaman komunis yang menular. Tan Sri Yuen sewaktu di Sarawak banyak bercampur gaul dengan masyarakat setempat dan kalangan anggota dan pegawai berbangsa Melayu adalah majoritas komposisi pasukan di sana. Ancaman dari Partai Komunis Kalimantan Utara (PARAKU) juga ditangani oleh mendiang dengan pendekatan psikologi dan memenangi hati dan pemikiran rakyat setempat serta memujuk kembali kalangan ahli PARAKU yang kebanyakannya keliru dan tertipu dengan propaganda yang dicanang oleh gerakan komunis yang kononnya mereka berjuang untuk kebebasan Sarawak.

Usaha mendiang dalam melaksanakan pemutihan dan gerakan psikologi serta pengunaan taktik memenangi hati serta serangan psikologi keatas anggota komunis di Sarawak disokong oleh Ketua Menteri Sarawak pada ketika itu, Abdul Rahman Yaakub yang hampir berjaya membawa kedua pihak, kerajaan dan PARAKU ke meja rundingan untuk keamanan bersama.

Namun rundingan tersebut gagal. Ini berlaku hanya kerana pihak PARAKU pada waktu itu tidak setuju dengan pendekatan menamakan kalangan anggota kumpulan mereka sebagai menyerah (Surrendered Enemy Personnel – SEP). Tindakan yang diambil oleh mendiang Tan Sri menukar istilah menyerah kepada Returned Enemy Personnel – REP. Usaha tersebut berjaya membawa kepada gerakan menyerah diri besar besaran seramai 700 orang anggota komunis PARAKU dimana mereka telah meletakkan senjata dan menjalani proses pemutihan sebelum kembali kepada masyarakat umum dan meninggalkan 200 anggota komunis tegar yang masih teguh pendirian ideologi komunisme mereka.

Detik apabila berlakunya Insurgensi Kedua yang bermula dari tahun 1969 hingga 1989, mendiang Tan Sri Yuen Yuet Leng yang masih berada di Sarawak menangani PARAKU dipanggil pulang ke semenanjung bilamana ancaman PKM kembali menular, dengan serangan dibuat keatas Ketua Polis Perak, mendiang Datuk Khoo Cong Kong yang terbunuh dalam serang hendap menyebabkan Tan Sri Yuen Yuet Leng pada ketika itu dipilih untuk menerajui kedudukan sebagai Ketua Polis Perak pada tahun 1975.

Kembali ke laman asal beliau, kegiatan pengganas komunis PKM di kawasan pekan dan bandar seluruh Perak berjaya di patahkan dan dihapuskan seluruhnya dalam masa 5 tahun.

Rundingan Damai Haatyai pada tahun 1989 memperlihatkan usaha mendiang Tan Sri Yuen Yuet Leng dan bekas Inspektor General Tan Sri Rahim Noor memainkan peranan utama yang membawa kepada pertemuan pihak komunis dan pemerintah Malaysia kepada rundingan damai.

Jasa mendiang sewaktu berkhidmat didalam pasukan polis adalah sukar untuk ditandingi. Keberanian dan kecemerlangan serta keupayaan mendiang Tan Sri Yuen Yuet Leng dalam peperangan melawan insurgensi, peperangan psikologi dan pendekatan beliau dalam memenangi hati dan pemikiran rakyat serta usaha pemutihan kalangan pengganas yang menyerah banyak membantu negara ini menuju keamanan.

Ini adalah kisah seorang rakyat Malaysia yang kesetiaannya adalah pada raja dan negara, yang mana sehingga beliau menghembuskan nafas terakhir, kata-kata hikmat “NEGARA SEBELUM DIRI SENDIRI” tetap tersemat utuh di hati dan tindakan beliau.

Tan Sri Yuen Yuet Leng menghembuskan nafas terakhir pada 1 Oktober 2015 akibat serangan jantung.

Pemergian beliau adalah satu kehilangan besar kepada negara, dan jasanya yang membawa Malaysia menjadi aman dan makmur adalah sangat sukar untuk ditandingi.

Beliau dan ramai lagi figura yang dilupakan dan tidak dikenali oleh rakyat Malaysia sendiri mengingatkan kita bahawa perjuangan untuk keamanan negara adalah satu perjuangan yang sukar dan berdarah, dan ia harus dikekalkan, diingati dan tidak dipersiakan.

-NATION BEFORE SELF-

p/s – Anda boleh membaca 2 karya penulisan Tan Sri Yuen Yuet Leng berkenaan pengalaman beliau sewaktu melawan insurgen komunis yang bertajuk Operation Ginger dan Nation Before Self. Kedua-duanya memberikan pembaca satu gambaran bagaimana pengorbanan dan keutamaan kepada negara seharusnya dilaksana.

sumber rujukan pembacaan lanjut boleh dibuat di pautan berikut :


Mencabar Teori Konspirasi Berkaitan Covid-19

Admin menerima satu kiriman pautan di WhatsApp yang bertajuk “Terbongkarnya Misteri Coronavirus (COVID-19) dengan pautan https://bumiyangtercinta2.blogspot.com/2020/01/terbongkarnya-misteri-novel-coronavirus.html?m=1 yang sangat panjang dan mengandungi pelbagai gambar.

Wow, admin rasa kagum dengan kesungguhan penulis blog ini menulis dan mencari fakta berkaitan dengan coronavirus. Namun begitu, banyak maklumat yang dipaparkan bersumberkan kepada Teori Konspirasi yang belum ada pembuktian yang tepat atau secara saintifik.

Benarkah Coronavirus yang sedang melanda dunia sekarang ini ialah Ciptaan Manusia pada Tahun 2018 atau sebelumnya?

Coronavirus ialah virus yang wujud secara semulajadi dan dikesan di dalam pelbagai haiwan dan manusia. Virus ini memang wujud secara semulajadi yang menyerang manusia, tetapi strain ini tidak berbahaya kepada manusia kerana antibodi kita boleh mengesan dan melawan koronavirus yang wujud secara semulajadi dalam sistem respiratori manusia.

Virus koronavirus yang berbahaya ialah virus yang berpindah daripada haiwan kepada manusia, yang pertama kali dikesan ialah melalui pemindahan virus koronavirus dari kelawar kepada manusia pada Tahun 2003.

Oleh itu, virus ini bukanlah dicipta oleh manusia, tetapi ia adalah virus semulajadi yang berpindah dari haiwan kepada manusia. Oleh sebab sistem pertahanan badan atau antibodi manusia tidak boleh mengesan virus ini, ia menyebabkan infeksi boleh berlaku dan individu yang dijangkiti akan mengalami sakit teruk dan kronik.

Makmal Biosafety di Wuhan Penyebab Tersebarnya Virus ini?

Makmal Biosafety Level 4 (BSL-4 Laboratory) ialah makmal keselamatan bio yang tertinggi untuk mengkaji pelbagai virus kelas paling bahaya seperti SARS dan Ebola. Makmal Biosafety Wuhan yang mula beroperasi pada Tahun 2018 ialah makmal pertama di Negara China untuk mengkaji patogen aras 4, termasuklah koronavirus.

Terdapat lebih 50 makmal seumpamanya di dunia dengan 13 daripadanya berada di Negara Amerika Syarikat.  Makmal BSL-4 hanya terdapat di beberapa buah negara maju atau yang terkait dengan pandemik sebelum ini iaitu Perancis, Kanada, Jerman, Australia, Amerika Syarikat, United Kingdom, Sweden dan Afrika Selatan.

Menurut laman ini, mereka menuduh saintis daripad Wuhan National Biosafety Laboratory ini telah dengan sengaja menyebarkan virus tersebut ke Huanan Seafood Market yang terletak kira-kira 30 km daripada makmal.

Terdapat juga laman konspirasi yang mengatakan bahawa pelajar virologi dari Wuhan yang membuat ujikaji di makmal tersebut terdedah kepada virus senjata bio (biological weapon) dan menjadi ‘patient zero,’ lalu menyebarkannya di pasar berhampiran.

Makmal BSL-4 Wuhan ialah makmal yang dibina dengan teknologi yang sama di Perancis dan mempunyai langkah-langkah terkawal yang sangat ketat. Makmal ini mempunyai hubungan yang rapat dengan Makmal Galveston National Laboratory, University of Texas.

Makmal tersebut ialah makmal penyelidikan bertaraf dunia dengan membuat kajian virologi dan immunologi terbaik di dunia menurut Ebright.

Selain itu, makmal ini tidak sesuai untuk membuat penyelidikan berkaitan dengan senjata biologi dan pathologis menafikan bahawa virus ini telah dicipta melalui teknologi kejuruteraan genetik.

Shi Zhengli, ketua penyelidik di makmal tersebut menafikan terdapat penyelidik yang terjangkiti virus tersebut. Beliau turut menafikan sekeras-kerasnya bahawa penyebaran pandemik tersebut ada kaitan dengan makmalnya.

Koronavirus ialah virus semualajadi yang bermutasi daripada virus koronavirus SARS yang pernah menyerang dunia pada Tahun 2003. Koronavirus baharu ini dinamakan SARS-CoV-2 kerana ia mempunyai 80-90% persamaan dengan SARS-CoV (2003).

Saintis dari China Telah Mencuri Virus Dari Makmal di Negara Kanada?

Eric Morrissette, jurucakap bagi Agensi Kesihatan Awam Kanada memberitahu bahawa info berkaitan (saintis mencuri virus) tidak berasas sama sekali seperti yang didakwa di media sosial.

Kisah ini dimulakan di twitter Pengurus Kewangan Texas, Kyle Bass pada 25 Januari 2020 mengatakan bahawa:

“A husband and wife Chinese spy team were recently removed from a Level 4 Infectious Disease facility in Canada for sending pathogens to the Wuhan facility. The husband specialized in coronavirus research.”

Bass turut berkongsi pautan ke laman CBC news bertarikh 14 Julai 2019 iaitu https://www.cbc.ca/news/canada/manitoba/chinese-researcher-escorted-from-infectious-disease-lab-amid-rcmp-investigation-1.5211567

Menurut CBC, Dr. Xiangguo Qiu diiring keluar makmal oleh Royal Canadian Mounted Police (RCMP) kerana melanggar polisi dan tiada langsung kisah menghantar keluar pathogen dari makmal tersebut. RCMP turut memberi jaminan tiada ancaman keselamatan kepada orang awam.

CBC seterusnya membawakan berita berkaitan dengan penyelidik ini (yang dalam siasatan) memberikan latihan kepada pegawai-pegawai di Makmal Level 4 di China pada 2017 dan 2018. Kisah ini berkaitan dengan pelanggaran polisi beliau dan akan kembali bekerja kemudian (selepas habis penyiasatan).

Kisah tersebut boleh dibaca di https://www.cbc.ca/news/canada/manitoba/national-microbiology-lab-scientist-investigation-china-1.5307424

Seterusnya, berita CBC bertarikh 4 Ogos 2019 berkenaan dengan penghantaran dua spesies virus dari Canada ke China yang terangkum dalam penyiasatan RCMP, iaitu virus Ebola dan Henipah pada 31 Mac 2019.

Tiada asas Dr. Xiangguo Qiu dan suaminya menjadi agen penyebar virus atau agen perisikan China. Mereka masih lagi berkhidmat di Canada.

Kerajaan Komunis China Hendak Membunuh Rakyat Mereka Sendiri? Kemudian Menjadi Agenda Khazar Satanist @ Illuminati?

Saya agak konfius dengan pernyataan ini. Bagaimana pula komunis China dikaitkan dengan Khazar Satanist? Khazar sendiri pun telah hilang dari lipatan sejarah dan ia adalah bangsa Turki yang mengadaptasi ajaran Judaism.

China memang sebuah negara draconian yang sangat tegas dan sentiasa menghukum rakyat mereka sendiri, terutamanya golongan pemisah. Setakat ini, China telah menghukum sami-sami di Tibet dan penduduk Uyghur yang terlibat dengan gerakan pemisah (Gerakan Turkestan Timur).

Namun begitu, jika Kerajaan China menjadi dalang kepada penyebaran COVID-19, mereka adalah kerajaan yang paling bodoh di dunia kerana ia akan menyebabkan jangkitan yang teruk ke seluruh negara mereka.

Tindakan “lockdown” yang dikenakan oleh kerajaan China dilihat sangat berkesan dalam mengatasi rantaian penyebaran virus ini. Statistik kematian dan kes-kes baharu di China telah berkurangan dengan banyaknya.

Kerajaan China turut tidak bersedia pada awalnya dengan terpaksa membina hospital khas dengan serta-merta, bukan telah sediakan dari awal. Mereka juga mengadakan mass cremation atau pembakaran mayat secara besar-besaran.

Keadaan ini tidak bercanggah dengan kepercayaan agama kebanyakan penduduk di Wuhan. Mengapa mereka mempersoalkan pembelian insinerator untuk menguruskan mayat mangsa Koronavirus, yang mana insinerator boleh mengurangkan pencemaran udara.

Terdapat sumber daripada twitter yang mengatakan bahawa terdapat perempuan yang ternampak orang yang dimasukkan ke dalam beg mayat masih hidup. Namun, khabar angin seperti ini sangat sukar untuk dipercayai.

Saintis Dari India Mengatakan Bahawa Terdapat Gen AIDS di dalam Coronavirus (COVID-19)?

Sebenarnya, kertas kajian yang dimuatnaik ke laman bioRxiv oleh Prashant Pradhan et al pada 31 Januari 2020 telah ditarik balik oleh penulisnya menunjukkan bahawa terdapat kesilapan pada kertas kajian tersebut.

Menurut Jing Hou daru University of Toronto, kajian mereka tidak tepat kerana HIV dan koronavirus merupakan virus ssRNA yang mudah bermutasi  (hyoermutable). Jika terdapat protein yang hampir sama dengan HIV, maka ia adalah fenomena semulajadi berkaitan dengan COVID-19.

Selain itu, dalam “sequencing RNA” koronavirus yang dijalankan di China, didapati ia  mempunyai persamaan dengan virus SARS-CoV daripada Kelawar (BAT sars-like virus BetaCoV bat Yunnan-RaTG13 2013 EPI_ISL_402131) yang mempunyai protein yang kelihatan sama seperti HIV, bukan sama 100% dengan HIV.

Rajah 4 Artikel berkaitan dengan bioRxiv yang ditarik keluar oleh pengkajinya.

Ramai Saintis Mengatakan Bahawa Coronavirus Adalah Ciptaan Manusia?

Berapa ramai? Yang disertakan hanya dua orang sahaja iaitu Dr. Francis Boyle dan Dr. James Lyons-Weiler. Sedangkan beribu-ribu pengkaji di CDC dan WHO yang bertungkus-lumus mencari vaksin COVID-19 tidak pula mengatakan ia buatan manusia.

Professor Epidemiologi di University of Toronto’s Dalla Lana School of Public Health, David Fisman mengatakan bahawa Coronavirus ini adalah virus jenis baharu (menerusi mutasi). Tiada bukti ia buatan manusia atau senjata biologi.

Khabar angin pandemik baharu ini sebagai biosenjata telah lama ada iaitu semasa penyebaran SARS 2003 dan Virus Ebola pada 2014.

Mengapa Banyak Latihan dan Simulasi Berkaitan dengan Coronavirus Beberapa Minggu Sebelum Ia Merebak?

Persoalannya, mengapa mereka memilih koronavirus? Hal ini kerana koronavirus ialah virus jenis baharu yang belum ada vaksinnya. Koronavirus ialah virus alaf ini yang mula dikesan pada 2003, maka ia menjadi contoh terbaik untuk virus drill.

Benarkah Gates Foundation telah menjalankan simulasi dengan menunjukkan sehingga 65 juta kematian dalam Simulasi Koronavirus? Sebenarnya Latihan tersebut (Event 201) ialah latihan untuk persediaan menghadapi pandemik paling teruk, bukan fokus kepada COVID-19 dan tidak meramalkan jumlah kematian pun.

Teknologi 5G Menyebabkan Selsema dan Demam?

Fakta paling pelik pernah didengari. 5G ialah gelombang radio yang hampir sama dengan 4G, Cuma intensitinya lebih tinggi. 5G tidak boleh mempengaruhi kesihatan manusia dengan drastik, kerana gelombang mikronya tidaklah terlalu tinggi seperti ketuhar mikro ataupun sinar-X.

Vaksin Untuk Coronavirus lebih Merbahaya?

Laman ini menekankan bahawa COVID-19 adalah perancangan Khazar Satanist@ Illuminati untuk memastikan semua manusia di dunia ini disuntik dengan Vaksin dan percaya ada Chip RFID yang akan disuntik.

Mungkinkah penulis blog tersebut anti-vaksin? Tahukah penulis tersebut, boleh dikatakan memang hampir semua penduduk dunia ini divaksinkan untuk menghindari pelbagai penyakit berjangkit yang pernah wujud di dunia ini seperti campak, polio, rubella dan sebagainya.

Memang terdapat project ID2020 yang dicipta 5 pihak iaitu Accenture (Pengarah Eksekutif dan Penasihat Teknikal), Gavi (Gabungan Vaksin yang diketuai oleh Dr. Seth Berkley), Rockefeller Foundation, Microsoft dan Ideo.org.

Rakan Kongsi lain untuk projek ID ialah Mercy Corps, Kiva, Hyperledger, iRespond, Care, Simprints, ICC, FHI360 dan Berkeley University of California.

Sebenarnya, tiada kaitan langsung Project ID2020 dengan vaksin COVID-19, dengan lebih 35 buah syarikat farmaseutikal sedang berusaha sebaiknya mencari vaksin untuk COVID-19. Syarikat tempatan iaitu Malaysian Vaccines and Pharmaceuticals (MVP) juga berhasrat untuk bersama-sama mencari vaksin untuk penyakit ini.

Kesimpulannya

Mengatakan bahawa virus ini ciptaan manusia atau ada kaitan dengan New World Order ibarat memberikan kredit yang sangat tinggi kepada golongan tersebut. Ini kerana virus ialah makhluk Allah terkecil yang pernah manusia jumpa dan sangat sukar untuk dibina.

Kuasa Allah membenarkan virus ini bermutasi dengan sangat cepat dan sangat kerap. Virus bukanlah sesuatu hidupan yang boleh dibina oleh manusia seperti yang didakwa. Virus telah wujud sejak dari dahulu lagi dan menjadi penyebab banyak siri wabak kepada ketamadunan dunia.

Sebagai contoh, Wabak Antonine dann Cyprian telah wujud pada zaman Rom (kurun pertama SM hingga kurun ketiga masihi), virus koronavirus juga telah wujud di dalam kelawar lebih lama daripada yang dijumpai saintis (2003).

Virus bukanlah suatu ciptaan baharu, tetapi ia adalah mikroorganisma terkecil yang baru dijumpai pada kurun ke-19M. Sebelum itu, manusia tidak tahu bahawa penyakit yang menyerang manusia dengan teruk macam Spanish Flu dan German Measles ialah sakit yang disebabkan oleh jangkitan virus.

RUJUKAN:

Biosafety Level 4 Laboratory, WUhan Institue of Virology, China (March 13, 2020), retrieve from https://pharma-industry-review.com/biosafety-level-4-laboratory-wuhan-institute-of-virology-china  at March 23, 2020

Arthur F. Wayne (February 3, 2020), Coronavirus: The Facts and the Lies that You Are Exxposed to, retrieve from http://itnt.news/1257/ at March 23, 2020

Ryan Cooper (February 19, 2020), Fake News: NO Evidence To Support Claim From Bioweapons Expert Who Says Coronavirus Is Biological Warfare Weapon, retrieve from https://hoax-alert.leadstories.com/3471708-fake-news-no-evidence-to-support-claim-from-bioweapons-expert-who-says-coronavirus-is-biological-warfare-weapon.html at March 23, 2020

Angelo Fichera (Januari 29, 2020), New Coronavirus Wasn’t ‘Predicted’ In Simulation, retrieve from https://www.factcheck.org/2020/01/new-coronavirus-wasnt-predicted-in-simulation/ at March 23,2020

Julia Belluz (Januari 27, 2020), Did China downplay the coronavirus outbreak early on? A new study shows the virus took off weeks earlier than Chinese officials have suggested, retrieve from https://www.vox.com/2020/1/27/21082354/coronavirus-outbreak-wuhan-china-early-on-lancet  at March 23, 2020

Harry Howard (March 5, 2020), Coronavirus conspiracies debunked: 5G isn’t responsible for the deadly infection and it didn’t crash-land on Earth on a meteor, retrieve from https://www.dailymail.co.uk/news/article-8079177/Coronavirus-myths-5G-isnt-responsible-isnt-man-hand-dryers-wont-kill-it.html at March 23, 2020

Loheswar (March 20, 2020), With Malaysian-made Covid-19 vaccine a possibility, firm pleads for Putrajaya’s backing, retrieve from https://www.malaymail.com/news/malaysia/2020/03/20/with-malaysian-made-covid-19-vaccine-a-possibility-firm-pleads-for-putrajay/1848271 At March 23, 2020

Saranac Hale Spencer (Januari 28, 2020), Coronavirus Wasn’t Sent by ‘Spy’ From Canada, retrieve from https://www.factcheck.org/2020/01/coronavirus-wasnt-sent-by-spy-from-canada/ At March 23, 2020

Karen Pauls (Jul 14, 2019), Chinese researcher escorted from infectious disease lab amid RCMP investigation, retrieve from https://www.cbc.ca/news/canada/manitoba/chinese-researcher-escorted-from-infectious-disease-lab-amid-rcmp-investigation-1.5211567 At March 23, 2020

Karen Pauls (October 03, 2019), Canadian government scientist under investigation trained staff at Level 4 lab in China, retrieve from https://www.cbc.ca/news/canada/manitoba/national-microbiology-lab-scientist-investigation-china-1.5307424 At March 23, 2020

Karen Pauls (August 02, 2019), Canadian lab’s shipment of Ebola, Henipah viruses to China raises questions, retrieve from https://www.cbc.ca/news/canada/manitoba/ebola-henipah-china-1.5232674 At March 23, 2020


Attachment Theory: Teori Hubungan Manusia Dalam Karya Avengers Endgame

Attachment theory merupakan hasil kerja gabungan antara John Bowlby & Mary Ainsworth. Melalui kajiannya, John Bowlby telah berjaya merevolusikan pemikiran kita terhadap didikan ibu bapa terhadap sahsiah diri anak.

Beliau menekankan tentang perlunya ‘attachment’ seorang ibu terhadap anak dan sebarang ‘gangguan’ sama ada melalui  penceraian, penafian dan kemurungan akan memberi kesan anak itu apabila dewasa nanti. Mary Ainsworth cuba mengkaji idea John Bowlby ini dan mengembangkan teori ini sampai ke tahap kini.

Beliau menjelaskan bahawa ‘attachment figure’ itu merupakan tapak asas, dalam seseorang manusia menerokai dunia. Penulis cuba terangkan secara ringkas sahaja, iaitu terdapat  4 model attachment theory yang umum ;-


Orang Melayu: The Gajah Whisperer

Dari ‘Mantra Gajah’, himpunan W.G. Maxwell beliau meletakkan penghargaan seperti berikut;

Setinggi-tinggi penghargaan diucapkan kepada Orang Kaya Menteri Paduka Tuan Ngah Ibrahim bin Jaafar yang kemudiannya dibuang ke Kepulauan Seychelles selepas Perang Perak, di mana semasa pemerintahannya, memiliki kawanan besar gajah. Penghargaan juga ditujukan kepada anaknya Majistret Selama Orang Kaya Menteri Paduka Tuan Wan Muhammad Isa bin Ngah Ibrahim. Penghargaan juga diberikan kepada Orang Kaya Kaya Sri Adika Raja Hulu Perak.

Di dalam ‘Mantra Gajah’ selain mantera bergajah untuk menunduk dan menjinakkan gajah, ditulis juga di dalamnya penyakit-penyakit yang dikenalpasti boleh menjejaskan kesihatan gajah.

Apa yang menarik, selain mengenalpasti penyakit, Melayu ketika itu juga sangat arif untuk mengubati gajah itu sendiri, bukan setakat penyakit fizikal tetapi mengubati masalah psikologi gajah, seperti ketakutan untuk mandi atau berenang merentasi sungai.

Sememangnya tiada pilihan untuk pengendali gajah misalnya untuk tidak tahu mengubati gajah-gajah mereka supaya kecergasan dan kesihatan gajah mereka sentiasa berada pada tahap optimum, sekaligus memudahkan kerja harian sekalipun dalam tugasan yang jauh di dalam hutan atau jauh dari peradaban manusia mahupun perubatan moden yang ada ketika itu, itupun jika ada.

Sebagai contoh, sekiranya gajah enggan atau tidak mahu dan takut untuk berenang, di dalam Mantra Gajah tertulis seperti berikut;

“Dapatkan akar pokok kiambang dan bakarnya sehingga menjadi abu. Campurkan ia dengan minyak dan sapukan pada dahi atau kaki gajah.”

Satu lagi contoh yang dinyatakan di dalam Mantra Gajah ialah sekiranya gajah mengalami bengkak di hujung belalai, atau dinamakan sebagai ‘Mersud’ atau ‘Keradan’;

“Dapatkan daun langkadi, prai (mungkin peria), labu air dan katang-katang tahi lembu, sedikit kapur dan sedikit garam. Carik ataupun kisar campuran semua bahan ini, kemudian tuamkan pada bahagian hujung belalai yang bengkak.”

Berikut adalah lain-lain senarai penyakit yang sering dihidapi gajah seperti yang ditulis di dalam Mantra Gajah;

1. Merchuan : Bengkak di bawah dagu.

2. Tasab : Bengkak di bahagian dahi.

3. Merkabat: Bengkak pada kawasan mata.

4. Keruan : Bengkak pada kawasan telinga.

5. Merpuan : Bengkak pada kawasan perut.

6. Mertemulam : Bengkak pada kemaluan.

7. Mernor : Bengkak pada satu kaki.

8. Mertalam : Bengkak pada kedua-dua kaki (belakang).

9. Merchap : Bengkak pada lubang dubur.

10. Merkabun : Bengkak pada rektum.

11. Merpahat : Bengkak pada hujung ekor.

Ternyata Melayu sebenarnya bukan sahaja pelaut sejati yang hebat mengharung ombak untuk meredah laut dan samudera, tetapi juga pembisik gajah untuk merentas hutan dan belantara dengan menguasai mamalia darat paling besar di dunia.

We ‘are’ the elephant whisperer.

*Gambar ialah ‘Kinta Chief on elephants, 1886’ (Panglima Kinta di atas gajah, 1886) diambil dari buku ‘Malaysia Pictorial History 1400-2004’


Habislah… Donald Trump Tulis Jawi!

Habislah, Donald Trump pun terjebak dengan Jawi. Korang punya pasal lah tak moveon-moveon lagi isu Jawi, sampai Trump sekarang pun nak bawa agenda Islamisasi dan Arabisasi. Allahu.

OK yang ni serius: Trump sebentar tadi tweet dalam Bahasa Parsi (Persian), bahasa rasmi Iran sebagai tanda sokongan moral kepada orang Iran yang tengah protes menuntut Ayatollah Khamenei letak jawatan atas kesilapan menembak pesawat Ukraine Airlines.

Tulisan ini dipanggil tulisan Parsi (Persian script), bukan tulisan Arab, walaupun ia berasal dari tulisan Arab. Ia dah diubahsuai ikut struktur Bahasa Parsi. Dah hampir 1,300 tahun orang Parsi/Iran pakai tulisan ini. Jangan panggil ni tulisan Arab depan orang Iran, kang tak pasal-pasal kena maki.

Trump punya tweet ni kalau diterjemah akan jadi: “kepada orang Iran yang berani dan menderita, saya telah berdiri bersama kalian sejak permulaan kepresidenan saya, dan kerajaan saya akan terus berdiri bersama kalian. Kami mengikuti rapat protes kalian. Keberanian kalian sangat mengilhamkan (inspiring)”.

Perhatikan perbezaan antara Bahasa Arab dan Bahasa Parsi. Ada beberapa kosa kata macam “الهام” (ilham), “دولت” (kerajaan), “ریاست” (kepresidenan), “شجاع” (berani) memang dipinjam daripada Bahasa Arab, tapi banyak juga kosa kata Bahasa Parsi ni memang perkataan asli, macam “مردم” (orang), “رنج” (derita), “شما” (kamu/kalian). Kalau “رنج” tulis dalam tulisan Devanagari (tulisan bagi Hindi) akan jadi “रंज”. Bahasa Hindi pun banyak dipengaruhi Parsi dan Arab.

Meanwhile aku tak rasa protes kali ini akan menjatuhkan Khamenei atau kerajaan Iran. Trump saja sakat je, macam dia ambil kesempatan isu Hong Kong dan Uyghur. Trump tak minat regime change. Dia tekan China punya tekan, last-last dapat trade deal (akan sign minggu depan) juga. So dia nak copy strategi yang sama ke atas Iran.

Apa pun marilah kita kecam Trump kerana merosakkan perpaduan dunia dengan tulisan berunsur agama dan membebankan media antarabangsa yang tak faham tulisan tersebut. Bantah bantah.

*nota kaki: tweet Trump ini ialah tweet Bahasa Parsi yang paling banyak dapat like dalam sejarah. Kalah Ayatollah.


Bila Kimichi Mengangkat Bahasa Melayu

Tatkala kita enak menikmati sajian nasi kandar atau bermain dam aji di kedai kopi, tular di laman media sosial usaha yang dibuat oleh negara Korea Selatan dalam memartabatkan penggunaan Bahasa Melayu. Perkongsian ini dibuat oleh seorang pengguna Facebook bernama Zakaria Azizi semalam. Anda boleh melihat tangkap skrin hantaran saudara Zakaria di bawah:

Status hantaran ini sebelumnya dibuat oleh seorang lagi pengguna Facebook bernama Ummu Mu’az Yaie sebelum ia tular di laman media sosial. Menurut Zakaria, kerajaan Korea Selatan berbuat demikian kerana kebanjiran pelancong yang datang dari rantau Nusantara termasuk Malaysia. Justeru dengan meletakkan Bahasa Melayu pada papan tanda mereka, ia memudahkan pelancong yang menggunakan perkhidmatan awam dan mencari kawasan tumpuan pelancong.

Selain Bahasa Melayu, panda tanda ini turut memasukkan bahasa-bahasa lain seperti Bahasa Inggeris, Jepun dan Mandarin. Antara lokasi dan jalan yang diterjemahkan dalam Bahasa Melayu seperti, perhentian bas ulang alik Namsan tempat perhentian Namsam, teater Myeong-dong, Masjid Besar Seoul dan jalan perabot antik Itaewon.

Perkongsian Zakaria menarik perhatian warga maya yang memuji kesungguhan Korea Selatan untuk menarik lebih ramai pelancong berkunjung ke negara mereka. “Pada saya ini petanda Korea agak yakin dengan bahasa dan budaya mereka dan tidak was-was menggunakan bahasa asing bagi tujuan praktikal,” tulis Robert Lip. Manakala Jo As memuji inisiatif Seoul sambil mengeluh Bahasa Melayu dilihat lebih dihargai orang asing berbanding warga Malaysia.

Manakala Amar berpendapat, pelaksanaan tulisan Bahasa Melayu di beberapa lokasi tumpuan pelancongan di Korea Selatan dilihat bukan sebagai ancaman sebaliknya tarikan. Kata Chom, “Sebab orang Malaysia ramai datang ke Seoul Korea, itu banyak terpampang ayat-ayat bahasa Melayu di Korea… Orang Malaysia paling ramai datang untuk lawatan.” JD Belfort 2 menambah, “Tahun lepas kalau pergi perkampungan Bukchon Hanok, ada pemandu pelancong boleh tutur dalam Bahasa Melayu dah tunjukkan Korea amat hargai pelancong dari Nusantara.”

RUJUKAN:


Keadaan Baghdad Selepas Saddam Hussein Jatuh

Kalau Saddam Hussein tidak menduduki Kuwait, nescaya Iraq hari ini berada dalam keadaan jauh lebih baik. Mungkin beliau masih kekal berkuasa dan dijatuhkan semasa Kebangkitan Dunia Arab.

Mungkin juga beliau meninggal dunia kerana faktor semulajadi. Kerana percaturan yang salah, Saddam jatuh dan tidak bangun semula.

Dulu dimuliakan sebagai sahabat di Barat; kemudian dibenci semua negara Barat. Semua kerana tindakan beliau sendiri.

Iraq merupakan sebuah negara yang kaya sekitar 1970-an. Saddam pula mula berkuasa pada 16 Julai 1974 (menjadi Presiden Iraq lima tahun kemudian).

Pada masa itu, Iraq mempunyai jiran yang tidak mesra. Dalam sekejap, Iraq dan Iran berper.ang yang tidak menguntungkan sesiapa. Per.ang Iraq-Iran ini berlarutan hampir lapan tahun.

Kemudian Iraq tewas pula dalam Per.ang Teluk (1991) dan Per.ang Iraq (2003-2011). Dua peper.angan ini mengubahkan realiti di lapangan.

Ekonomi Iraq bergoyah teruk selepas 1991, kerana kemµsnahan infrastruktur dan sekatan ekonomi yang melµmpµhkan.

Warga Iraq terpaksa bekerja meskipun dengan tangga gaji tidak adil. Pemegang PhD pun sengsara dalam kemiskinan. Kos sara hidup mempengaruhi fikiran rakyat.

Saddam membina Istana al-Faw untuk memperingati perjµangan semasa Per.ang Iraq-Iran. Tetapi pembinaan ini menerima persepsi negatif daripada rakyat marhaen. Mereka melihat: “kerajaan bermewah, semasa kami susah”.

Kebencian rakyat membuak-buak hingga tahap kemuncak, iaitu pada 9 April 2003. Tugu Saddam lama berdiri di Dataran Firdos. Apabila tugu ini ditumbangkan, warga Iraq datang memijak dan bersorak riang.

Video:

Realiti Selepas Kejatuhan

Seorang pemimpin tidak boleh berkuasa terlalu lama. Kerana peralihan dan perubahan bukanlah satu perkara yang mudah.

Zaman Joseph Stalin memang susah. Ada wilayah Soviet yang tidak cukup makan. Namun semasa pemerintahan Nikita Khrushchev dan Leonid Brezhnev, warga Soviet masih mengimbau nostalgia yang Stalin memimpin dengan baik.

Kenapa? Sebab mereka ingat kesusahan sekarang dan lupa kesusahan dulu.

Saddam Hussein berkuasa terlalu lama. Beliau bertanggungjawab atas kerosakan yang berlaku. Namun per.ang bukanlah solusi yang baik.

Dulu Iraq hanya ada seorang dik.tator. Namun sekarang rakyat Iraq perlu berdepan dengan ratusan dik.tator. Tanpa “kepala besar”, banyak yang besar kepala.

Dulu rakyat dibµnµh kerana terlalu lantang. Sekarang tutup mulut pun dibµnµh kerana 1) percaya pada “agama yang salah”, 2) diberikan “nama yang salah” dan 3) dilahirkan di “tempat yang salah” (Al-Sallami, 2014).

Semua ini ialah legasi George W. Bush, yang bertindak melulu untuk menumbangkan Saddam.

Matlamat beliau tercapai, tetapi jutaan rakyat Iraq menanggung beban. Zoo Baghdad tidak lagi diuruskan selepas Amerika Syarikat mendaratkan ten.tera pada tahun 2003.

Sebelum ini, zoo tersebut menjaga 700 ekor haiwan. Dalam masa lapan hari sahaja, ratusan haiwan terbµnµh – tinggal 35 ekor sahaja. Kebanyakan ma.ti kelaparan atau kehausan, kerana terbiar begitu sahaja. Ada haiwan yang diambil untuk menjadi makanan.

Haiwan dalam zoo pun boleh merana. Apatah lagi rakyat Iraq.

Kerµntµhan Ekonomi Iraq

Sekurang-kurangnya 30 peratus rakyat mereka hidup dihimpit kemiskinan tegar, meskipun kekayaan sumber alam dalam negara tersebut.

Per.ang Teluk contohnya memµsnahkan pencawang-pencawang elektrik yang tidak dapat dibaiki kerana sekatan ekonomi.

Iraq tidak mampu membeli barang gantian yang diperlukan untuk menjana elektrik. Tanpa bekalan elektrik, loji rawatan air tidak dapat beroperasi. Jadi rakyat Iraq hidup tanpa elektrik atau air bersih (Ibrahim, 2018).

Golongan yang berkemahiran pula lari keluar kerana tidak tahan hidup di Iraq (Morris, 2015).

Keadaan ini bertambah buruk selepas Amerika Syarikat menyer.ang Iraq buat kali kedua. Pengutip sampah yang tiada kena mengena dengan kon.flik berkepentingan pun hidup dalam bah.aya (Luo, 2006).

Kerana pihak penentang Barat selamba melµpµskan bom dalam plastik sampah, yang boleh mele.tµp pada bila-bila masa. Jadi sampah dibiar menggunung dalam beberapa tempat, menyebabkan penularan penya.kit pula.

Secara langsung, ini mengganggu emosi dan psikologi warga Iraq yang enggan berjµ.ang demi pemimpin yang lama mengabaikan kebajikan mereka. Ramai sekadar berpakat dan menimba harapan yang keadaan akan berubah. Sepakat mana sekalipun, harapan mereka tetap le.bur.

Amerika Syarikat menguasai Baghdad pada 14 April 2003. Tanpa Saddam di atas, rakyat Iraq bermaharajalela dalam Muzium Kebangsaan Iraq, Muzium Seni Moden Iraq, Universiti Baghdad, Hotel al-Rasheed, Hotel al-Mansour dan Hotel Babel.

Entah siapa yang pergi ba.kar ribuan manuskrip dalam Perpustakaan Negara Iraq. Ada manuskrip yang berusia 7,000 tahun pun.

Sebanyak 170,000 artifak dic.uri (Bogdanos, 2005), yang sedikit sahaja dipulangkan. Jangankan artifak, peralatan hospital di Yarmouk pun dise.bat rakyat. Inilah bukti yang Iraq sedang mengharungi proses pere.pµtan sosial, kerana warisan negara sudah tidak lagi mempunyai tempat dalam hati rakyat.

Identiti ialah unsur paling penting yang mengekalkan kerelevanan sebuah negara. Meskipun sebuah negara pendatang, Amerika Syarikat tetap menyulamkan budayanya dengan identiti sendiri.

Rakyat daripada Maine ke Washington berpegang pada panji demokrasi dan kebebasan. Iraq pula berp.ecah habis – selepas peper.angan, ada yang mahu hidup dalam suasana moderat. Ada yang mahu sistem sekular. Ada yang mahu platform Islam (tetapi sangat eks.trim). Keros.akan sebegini bermula semasa pemerintahan Saddam lagi.

Tetapi sekali lagi, peper.angan tidak membawa sebarang solusi. Kerana kisah kekayaan Iraq sekarang hanya tinggal kenangan.

RUJUKAN:

Al-Sallami, W. (2014, Julai 3). I grew up in Iraq during Saddam’s worst days – here’s what life was like. Business Insider.

Bogdanos, M. (2005). The (ditapiskan) of (ditapiskan): The Truth about the Iraq Museum. American Journal of Archaeology. 109 (3): 477-526.

Ibrahim, A. (2018, Julai 31). Electricity cuts across Iraq make life unbearable in summer heat. Al Jazeera.

Luo, M. (2006, Oktober 13). Even Picking Up Trash is a High (ditapiskan) in Baghdad. The New York Times.

Morris, L. (2015, Oktober 5). Iraq fears a ‘brain drain’ as educated young people head to Europe. The Washington Post.